1481 09:31 22.01.2021\nاَلْحَمْدُ لِلَّهِ الَّذِي عَلَّمَ الْإِنْسَانَ مَا لَمْ يَعْلَم، وَالصَّلَاةُ وَالسَّلَامُ عَلَى رَسُولِهِ الأَكْرَم وَعَلَى آلِهِ وَصَحْبِهِ أَجْمَعِيْنَ اَمَّا بَعْدُ\n(ғийбат, бўҳтон ва ёлғон ҳақида)\nМуҳтарам азизлар! Маълумки, тил инсоннинг энг мукаррам, шу билан бирга, энг хатарли аъзоси ҳамдир. Агар инсон уни яхшиликка ишлатса, улкан ажр-мукофотларга эга бўлади, бордию ёмонликка ишлатса, уни ортидан маломатга қолиши тайин. Инсонни абадий саодатга эришиб, жаннатга кириши ёки бахтсиз бўлиб, дўзахга киришининг ҳам асосий сабабчиси – тилидир. Сўзнинг аҳамияти шунчалик муҳимки, инсон биргина сўзи билан мусулмон бўлиши ёки диндан чиқиши, инсонлар ўртасини ислоҳ қилиши ёки бузиши мумкин. Аллоҳ таоло тилни ёмонликлардан сақлаб, тўғри сўз бўлишга тарғиб қилиб, Қуръони каримда шундай марҳамат қилган:\nيَا أَيُّهَا الَّذِينَ آَمَنُوا اتَّقُوا اللَّهَ وَقُولُوا قَوْلًا سَدِيدًا يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ\nяъни: “Эй, мўминлар! Аллоҳдан қўрқингиз ва тўғри сўзлангиз! (Шунда Аллоҳ) ишларингизни ўнглар ва гуноҳларингизни мағфират этар. Кимки Аллоҳга ва Унинг пайғамбарига итоат этса, бас, у улуғ ютуққа эришибди” (Аҳзоб сураси 70-71 оятлар).\nАқлли одам гапиришдан олдин айтадиган сўзини яхшилаб ўйлаб, текшириб, кейин сўзлайди. Агар инсоннинг тили тўғрисўз ва тарбияланган бўлса, бошқа аъзолар ҳам соғ-омон ва хотиржам бўлади. Бу ҳақда Пайғамбаримиз саллаллоҳу алайҳи ва саллам шундай деганлар:\n﴿إِذَا أَصْبح ابْنُ آدَمَ، فَإنَّ الأعْضَاءَ كُلَّهَا تُكَفِّرُ اللِّسانَ، تَقُولُ: اتِّقِ اللَّه فينَا، فَإنَّما نحنُ بِكَ: فَإنِ اسْتَقَمْتَ اسَتقَمْنا وإنِ اعْوججت اعْوَججْنَا﴾ (رَوَاهُ الْاِمَامُ التِّرْمِذِيُّ عن أبي سعيد الخدري رضي الله عنه)\nяъни: “Одам боласи тонг оттирганда, тана аъзоларининг ҳаммаси тилга танбеҳ бериб: “Бизнинг тўғримизда Аллоҳдан қўрқ! Биз (нима аҳволга тушсак ҳам), сен сабабли (тушамиз). Агар тўғри бўлсанг, биз ҳам тўғри бўламиз. Агар эгри бўлсанг, биз ҳам эгри бўламиз” дейишади” (Имом Термизий ривоятлари).\nДарҳақиқат, тилни сақлаш – нақадар гўзал амал! Инсон тилини сақласа, ҳалок бўлмайди. Солиҳлардан бири шундай деган: “Гап ҳам дорига ўхшайди. Агар уни меъёрида ичсанг, фойда беради. Агар уни кўпайтирсанг, ўлдиради”.\nАзизлар! Агар киши тилига эрк бериб, ўйламасдан гапирадиган бўлса, тили орқали энг катта гуноҳ бўлган ғийбат, бўҳтон, ёлғон гапириш, чақимчилик ва бошқа ишларга мубтало бўлиши аниқ.\nҒийбат ва бўҳтон. Ғийбат ҳам тил офатларининг каттаси бўлиб, ҳозирги кунда бу катта гуноҳ билан кўпчилик мубтало бўлгандир. Ғийбат – бир кишини йўқлигида унга ёқмайдиган гап (сифат) билан ёдга олишдир. Ғийбат – ислом шариатида қатъий ҳаром қилинган амалдир. Ислом уммати ғийбат ва чақимчиликни ҳаром деб ижмоъ қилган. Ғийбат ҳақида Аллоҳ таоло Қуръони каримда бундай деган:\nوَلَا يَغْتَبْ بَعْضُكُمْ بَعْضًا أَيُحِبُّ أَحَدُكُمْ أَنْ يَأْكُلَ لَحْمَ أَخِيهِ مَيْتًا فَكَرِهْتُمُوهُ وَاتَّقُوا اللَّهَ\nяъни: “Бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз!” (Ҳужурот сураси 12-оят).\nУшбу ояти каримада Аллоҳ таоло ғийбатдан қайтариб, уни ўлакса гўштини ейишга ўхшатмоқда. Табиийки, инсон ўлаксадан жирканади. Шундай экан, бошқаларни ғийбат қилиб, обрўсини тўкишдан ҳам мусулмон киши худди ўлакса гўштидан жиркангандек жирканиши лозим.\nҒийбатнинг таърифи ҳақида Пайғамбаримиз саллаллоҳу алайҳи ва саллам:\n﴿"أَتَدْرُونَ مَا الْغِيبَةُ؟" قَالُوا: اللَّهُ وَرَسُولُهُ أَعْلَمُ، قَالَ: "ذِكْرُكَ أَخَاكَ بِمَا يَكْرَهُ" قِيلَ أَفَرَأَيْتَ إِنْ كَانَ فِي أَخِي مَا أَقُولُ؟ قَالَ: "إِنْ كَانَ فِيهِ مَا تَقُولُ، فَقَدِ اغْتَبْتَهُ، وَإِنْ لَمْ يَكُنْ فِيهِ فَقَدْ بَهَتَّهُ"﴾ (رواه الْاِمَامُ مسلم عن ابى هريرة رضي الله عنه).\nяъни: “Ғийбат нима эканлигини биласизларми?” – дедилар. Саҳобалар: “Аллоҳ ва Расули билгувчироқдир”, – деб жавоб бердилар. Расулуллоҳ саллаллоҳу алайҳи васаллам: “Ғийбат – бир биродарингизни орқасидан ўзи эшитса ёмон кўрадиган сифат билан гапиришингиздир”, – дедилар. Шунда улардан бири: “Агар биродаримда мен айтган ўша сифат бор бўлса ҳам ғийбат бўладими?” – деб сўради. Расулуллоҳ саллаллоҳу алайҳи васаллам эса: “Унда бор айбни айтган бўлсангиз, ғийбат қилган бўласиз. Агар сиз айтган сифат унда бўлмаса, бўҳтон қилган бўласиз”, – деб жавоб бердилар (Имом Муслим ривоятлари).\nДемак, бировнинг айбини ошкор қилувчи сўзни тўғри бўлса ҳам, айтиш жоиз эмас экан. Чунки ғийбат бўлади. Агар ёлғон бўлса, туҳмат ва бўхтон бўлгани учун, гуноҳи ҳам икки ҳисса бўлади.\nҚиёмат куни ғийбатчини аҳволи оғир бўлади. Бу ҳақда Абу Умома ал-Боҳилий разияллоҳу анҳудан ривоят қилинган ҳадиси шарифда Расулуллоҳ саллаллоҳу алайҳи ва саллам айтдилар: “Кишига савоблари ёзилган китоби очиқ ҳолда берилади. У: “Эй Раббим, фалон-фалон савобли ишларим қани, саҳифамда йўқ-ку?” – дейди. Шунда унга: “Одамларни ғийбат қилганинг туфайли уларни ўчириб, ғийбат қилинганларнинг амал дафтарларига ёзиб қўйдим” – дейди” (Ибн Ҳиббон ривоятлари).\nДемак, ғийбатчи Қиёмат куни савобли амалларидан маҳрум бўлиб, ғийбат қилинган кишиларнинг гуноҳлари ғийбатчининг устига юкланар экан.\nШуни унутмаслик керакки, инсонларни, айниқса уламоларни ёмонотлиқ қилиб, ғийбат қилиш, улар ҳақида бўҳтон сўзларни айтиш, ҳар хил ҳақоратли расмларни ишлаш бу катта гуноҳ ва динимизнинг илдизига болта уриш ҳисобланади. Чунки халқ олиму уламодан дину диёнат, сабр-тоқат ва қаноат, қолаверса, одоб-ахлоқни ўрганади. Уларни халққа ёмон кўрсатиш – Аллоҳнинг динига душманликдан бошқа нарса эмас!\nШариатимиз кўрсатмаларига кўра, кўпчиликка зарари етадиган фирибгар, товламачи ва гуноҳ ишларни ошкора қилиб юрадиган кимсалар ҳақида одамларни огоҳлантириш учун гапиришга рухсат берилган. Сабаби, одамлар уларнинг зарарларидан огоҳ бўлсин ва уларга эргашмасинлар. Бу ҳақда Анас ибн Молик разияллоҳу анҳудан қуйидаги ҳадиси шариф ривоят қилинган. Расулуллоҳ саллаллоҳу алайҳи ва саллам айтдилар:\n﴿مَنْ أَلْقَى جِلْبَابَ الْحَيَاءِ فَلا غِيبَةَ لَهُ﴾ (رَوَاهُ الْاِمَامُ ابن ماجه عن أبي سلمة بن عبدالرحمن رضي الله عنه).\nяъни: “Ким ҳаё ёпинчиғини улоқтирган бўлса, уни гапириш ғийбат ҳисобланмайди” (Имом Байҳақий ривоятлари).\nҲасан ал-Басрий раҳматуллоҳи алайҳ айтадилар: “Бидъат аҳлини гапириш – ғийбат эмас” (“Шарҳу усули аҳли сунна вал-жамоа” китоби).\nДемак, кўпчиликни тўғри йўлдан оздираётган кимсаларни ҳаммага ошкор қилиб, одамларни ундан сақланишга даъват қилиш ғийбат ҳисобланмайди.\nҚолаверса, ҳозирги кунда ижтимоий тармоқлар орқали бемазҳаблик ва аҳли сунна вал жамоа эътиқодидан бошқа нотўғри эътиқодларга кўпчиликни жалб қилаётган кимсаларнинг зикр қилиб, улардан бошқаларни огоҳлантириш ва уларнинг ботил фатволарига алданмасликка чақириш асло ғийбат бўлмайди.\nЁлғон. Маълумки, ёлғон гапириш динимизда оғир гуноҳлардан ҳисобланади. Афсуски, ҳозирги кунда ёлғон сўзлаш оддий бир ҳолга айланиб қолганлигига кўп ҳолларда гувоҳ бўлмоқдамиз. Аллоҳ таоло ёлғон гапни кимлар гапиришини баён қилиб шундай марҳамат қилган:\nяъни: “Ёлғонни фақат Аллоҳнинг оятларига имон келтирмайдиганларгина тўқирлар. Ана ўшалар ўзлари ёлғончилардир” (Наҳл сураси 105-оят).\nЁлғон сўзлаш ҳақида Пайғамбаримиз саллаллоҳу алайҳи васаллам:\n﴿إذَا كَذَبَ الْعَبْدُ، تَبَاعَدَ الْمَلَكُ عَنْهُ مِيْلاً مِنْ نَتْنِ مَا جَاءَ بِهِ﴾ (رَوَاهُ الْاِمَامُ التِّرْمِذِيُّ عن ابن عمر رضي الله عنهما)\nяъни: “Қачонки киши ёлғон гапирса, фаришта у гапнинг сассиқлиги сабаб бандадан бир мил масофага узоқлашади”, – дедилар (Имом Термизий ривоятлари).\nТасаввур қилинг, кишини муҳофаза қилиб турадиган, ундан ҳеч ажралмайдиган фаришталар ёлғончидан узоқлашар эканлар. Бошқача қилиб айтганда, ёлғончининг фариштаси бўлмайди.\nРостгўй инсон жаннатга кириши ва у Аллоҳ таоло ҳузурида “сиддиқ” деган мақом билан сифатланишини эшитган ҳар бир мусулмон, шубҳасиз, ростгўй бўлишга интилади. Ҳамма ростгўй бўлса, жамият ҳаёти ижобий томонга ўзгаради. Уламоларимиз: “Ростгўйлик – дилингдаги ҳақиқатни тилингга чиқаришингдир”, дейишган. Демак, ибодатда, инсонлар билан муомалада, олди-сотди, никоҳ ва бошқа масалаларда кишининг дили билан тили бир бўлиши лозим.\nМуҳтарам жамоат! Бугунги кунимизда энг асосий муаммога айланган иллатлардан бири – ёлғон ахборотдир. Айниқса, ижтимоий тармоқларда турли асоссиз маълумотларни тарқатиш, турли бўҳтонлар ва уйдирмаларни асоссиз равишда урчитиш ҳолатлари кўплаб учрамоқда. Айрим соддадил мусулмонлар мана шундай уйдирмаларга ишониб, ёлғон ва бўҳтонга шерик бўлиб қолмоқдалар. Масалан, куни-кеча ижтимоий тармоқларда: “2021 йилда Рамазон ойи 12 апрелдан бошланади. Буни иложи борича ҳаммага тарқатинг! Пайғамбаримиз айтганлар: “Ким бир инсонга Рамазон ойи кириб келиш санасини биринчи бўлиб эслатса, дўзах олови ўша инсон учун ҳаром қилинади” деган мазмундаги гапни ҳадис деб тарқатилди. Ваҳоланки, бундай мазмунда ҳадис йўқ! Бу Расулуллоҳ саллаллоҳу алайҳи васалламга тўқилган уйдирмалардан биридир.\nИмом Муслим ривоят қилган ҳадиси шарифда: “Албатта, менга ёлғон тўқиш бошқа бировга ёлғон тўқишдек эмас. Ким менга ёлғонни билиб туриб тўқиса, дўзахдан ўз ўрнини тайёрлайверсин” – дейилган. Уламоларимиз тўқима ҳадисларни айтиш ва тарқатишдан қаттиқ қайтарганлар.\nШундай экан, бундай ёлғон хабарлар, тўқима ривоятларни тарқатиб юрганлар тавба қилишсин ва оддий-асоссиз гапларни “ҳадис” деб тарқатишни тўхтатишсин!\nЯна бир ёлғон хабар: ўтган ҳафта Сирдарё вилоятининг бир қатор туманларида Тожикистон ва Ўзбекистон чегарасида жойлашган “Баҳри тожик” (Қайроққум) сув омборида тўғон бузилгани ва сув тошқини келаётгани ҳақида ваҳима ижтимоий тармоқларда тарқалди. Бу ёлғон маълумотдан ташвишланган баъзи кишилар уйларидан узоқроққа кетиш учун ҳаракатга тушган бўлса, яна бир қисми ярим тунгача кўчада ўтирган.\nАзизлар! Шуни таъкидлаш керакки, ҳар бир соҳанинг ўз масъул ва мутасаддилари бор. Улар ўз соҳасига тегишли ишлар билан доимий машғул. Шундай экан, қаердан бир хабар келиб қолса, унга ишониб кетавермасдан, хабарни аниқлаштириш учун соҳа мутахассисларига мурожаат қилиш лозим.\nШуни унутмаслик керакки, одамлардан эшитган нарсасини суриштирмай гапиравериш гуноҳ эканига қуйидаги ҳадиси шариф ҳам яққол далил ҳисобланади:\n﴿كَفَى بِالْمَرْءِ كَذِبًا أَنْ يُحَدِّثَ بِكُلِّ مَا سَمِعَ﴾ )رَوَاهُ الْاِمَامُ مَسْلِمٌ عن ابى هريرة رضي الله عنه)\nяъни: “Ҳар бир эшитган нарсасини гапириш кишининг ёлғончи эканига етарли бўлади” (Имом Муслим ривоятлари).\nҚайс ибн Абу Ҳозимдан ривоят қилинади: Абу Бакр разияллоҳу анҳунинг “Ёлғондан эҳтиёт бўлинглар, ёлғон албатта имондан четлатувчидир” деганини эшитдим.\nКатта гуноҳларга сабаб бўладиган ғийбат ва ёлғонни баъзи ғаразли кишилар жамиятда фуқаролар ва давлат орасига ихтилоф солиш учун ҳам ишлатмоқдалар. Бунинг оқибатида ишончсизлик, адоват, низо ва фитна келиб чиқади. Шундай экан, оила, маҳалла ва юртда фитнага сабаб бўладиган сўзлардан ва иғво хабарларни тарқатишдан эҳтиёт бўлайлик!\nХулоса қилиб айтганда, бизга неъмат қилиб берилган тилимизни эҳтиёт қилиб, сўзлашдан олдин аввал ўйлаб, кейин сўйлашимиз айни муддаодир. Уни фақат икки дунёмизни обод қиладиган хайрли ишларга сарфлашимиз лозимдир.\nАллоҳ таоло барчамизга тилимиз орқали кўплаб хайрли амалларни қилиш ва Ўзи рози бўлмайдиган ишлардан тилимизни тийиш бахтини насиб этсин! Омин!\nЖума маъруза Махсус Ислом Илм\nҚозоғистон муфтийси жума намозига рухсат беришни таклиф қилди\n1008 08:00 23.01.2021\nНигерия: мусулмонлар “Қора жума” атамасига қарши чиқишди\n1072 14:13 30.11.2020\nБирлашган Араб Амирликларида масжидлар очила бошлайди\n358 16:41 25.11.2020\n1156 10:00 13.11.2020\n1200 10:00 06.11.2020


Чор Россияси ва Совет иттифоқи даврида мадрасалар фаолияти – oliymahad.uz\nЧор Россияси ва Совет иттифоқи даврида мадрасалар фаолияти\nСобиқ Совет Иттифоқи даврида мадрасалар фаолияти тўхтатилган бўлса-да, Мир Араб мадрасаси 1945 йилдан бошлаб ҳозирги кунга қадар ишлаб келмоқда.\nБу илм масканидан ислом дини равнақига сезиларли ҳисса қўшган машҳур уламолар етишиб чиққан. Улар орасида россиялик Равил Гайнутдин, бошқирдистонлик Талгат Тожуддин, чеченистонлик Аҳмад Қодиров, озарбайжонлик Оллошукур Пошшозода, қирғизистонлик Кимсанбой Абдураҳмонов ҳамда туркманистонлик Насруллохон Ибодуллоев кабилар илм олганлар. Шунингдек, билим юртини очилишига сабабчи бўлган муфтий Эшон Бобохон, муфтий Эшон Зиёвуддинхон ва замонамизнинг таниқли уламолари Абдулғани Абдуллаев, Мухторжон Абдуллаев, Юсуфхон Шокиров, Муҳаммад Содиқ Муҳаммад Юсуф, Фозил қори Собиров, Раҳматулла қори Обидов, Абдурашид қори Баҳромов, Усмонхон Алимов, Абдулғафур Раззоқов ва республикамиздаги имом-хатибларнинг аксарияти ҳам мадрасанинг фахрий талабаларидан бўлганлар.\nКоммунистик блок чўкиши билан дунёда Ислом ўртага чиқди. Манзара тамоман ўзгарди. Рақамларга қарасак, советлар даврида масжидлар сони 80 та бўлган. Мустақиллик йиллари бошида Ўзбекистоннинг ўзида 8000 масжид бор эди.\nНатижада, Марказий Осиёда ҳам диндорлар сони кўпайган. Ушбу рақамларнинг ортиши ҳукуматларнинг олиб бораётгани сиёсати эмас, балки дунёда содир бўлаётган тенденция таъсири.\nАйтишларича, 1924 йилда Туркистон парчаланиб, миллий республикаларга бўлинган пайтгача ҳам Ўзбекистонда диний мадрасалар кўп бўлган. Маҳалла мактабида таълим олган бола ўқишни давом эттиришни истаса, мадрасага борган. Энг муҳими, у маҳалла мактабида ўқиш-ёзишни ўрганиб, ҳалол-ҳаромни ажратиб, бир мусулмон фарзанди сифатида мустақил ҳаёт кечиришга тайёрланган. Ўша маҳалла мактабида олган билими билан бирон-бир касбнинг бошини ушлаган. Энди мадрасаларга борган болалар эса, у ерда йиллаб ўқишган. Бундан ташқари, диний китобларни ўзлаштириш ўта қийин бўлган.\n1943 йил октябрь ойида бўлиб ўтган мусулмонларнинг биринчи қурултойида Ўрта Осиё ва Қозоғистон мусулмонларининг Диний идораси бошқармаси ташкил этилиб, Зиёвуддинхон ибн Эшон Бобохон мазкур ташкилотнинг масъул котиби ва айни пайтда Ўзбекистон қозиси лавозимига бир овоздан сайланади. Республика қозияти Диний идоранинг анчайин фаол тизими ҳисобланган. У олиб борган ишлар Ўрта Осиё ва Қозоғистоннинг бошқа республикаларида диний уюшмаларнинг оёққа туришида муҳим аҳамиятга эга бўлди. Ўзбекистон қозияти Совет шарқи мусулмонларининг диний тарқоқлигига барҳам беришда жуда катта шижоат кўрсатди. Совет ҳукумати динларга, хусусан, Ислом динининг ривожланиши, мусулмонларнинг ўз диний арконларини бажариш ишларига қанчалик қаршилик кўрсатмасин, диний идора раҳбарияти берилган озгина имконият-дан жуда унумли фойдаланди. Ҳатто, маърузаларда қайси оятлардан фойдаланиш кераклиги ҳам белгилаб қўйилар эди.\nЗиёвуддинхон қори ҳазратнинг ташаббуслари билан бир журнал ташкил этилди. Ўша журнал номига ҳам “совет” сўзини қўшишга мажбурланган. Шундай эдики, мақолалар дастлаб рус тилида тайёрланиб, Москвага, ҳукуматнинг Кенгашига юборилар, у ерда таҳрир қилиниб қайтгач, ўзбек ва бошқа тилларга, араб, форс, инглиз ва француз тилларига таржима этилар эди. Ўзбек тилидагиси эски ўзбек имлосида босиларди. Кириллда ёзилса, гўё халқ бутунлай имонга кириб кетадигандек… Мана шундай бир шароитда Зиёвуддинхон ибн Эшон Бобохон ҳазратлари гоҳ расмий, гоҳ норасмий йўл билан бўлса-да, Москва билан музокаралар, баҳслар олиб бориши натижасида Ислом динини ривожлантиришга баҳоли қудрат ўз ҳиссасини қўшган. Ўзининг беқиёс даражадаги илмий салоҳияти билан кишиларнинг имонини мустаҳкамладигина эмас, балки баланд кўтарди.\nШундай қилиб 1971 йилгача бутун СССР мусулмонлари учун битта — Бухородаги Мир Араб мадрасаси фаолият юритган, холос. Унда бор-йўғи 60 нафар талаба ўқиган. Ўша йили Зиёвуддинхон қори ҳазратнинг елиб-югуришлари натижасида Тошкентда олий мадраса (МАЪҲАД) иш бошлади. Бу ерга ҳар йили қабул бўлмасди. Ҳар тўрт йилда бир марта қабул ўтказилар эди. Мана шундай қийин шароитларда ишлаб ўтган одамлар ҳақида гапирганда тўғри фикрда бўлишимиз керак. Баъзилар бўлдики, диний идорага доим тош отиб ўтишди. Бу ерда ишлаётганларни “сарой уламолари” дейдиганлар топилар эди. Ана ўша “сарой уламолари” бўлмаса, совет атеистлари динимизни яна не кўйларга солиб юборишлари мумкинлигидан улар бехабардирлар. Бу одамлар қўлларидан келганча дунёвий давлат билан мусулмонларни келиштириб, уларнинг ҳуқуқларини ҳимоя қилиш, ҳаж-умраларни ташкил этиш, масжид-мадрасаларнинг ҳолидан хабар олиш, диний мавзудаги адабиётларни нашр этиш каби хизматлар борки, бу ишларнинг барчаси ўша “сарой уламолари” нинг чекига тушган эди.\nДемак, шўролар иқтидорга келиши билан эски мактаб ва мадрасалар ёпилди. Мударрислар қатағон қилинди. Нима қилиш керак? Қатағонлар пайти айрим уламолар бошқа ишларнинг бошини ушлаб тирик қолишди. Аммо ичлари тўла илм. Ёшлари бир жойга бориб қолган бу олимлар илмларини ўзлари билан охиратга олиб кетишадими, энди? Йўқ, бундай қилиш Худога ҳам хуш келмайди. Қандай бўлмасин, улар ўз эгаларига етказилиши керак! Шу тариқа улар ўзларининг фарзандларига ёки қўни-қўшни, илм истаган бошқа кишиларга махфий таълим бера бошлашди. Бу ҳаракат водийдан бошланди. Яъни, Андижон, Наманган, Марғилон.\nЭнди бу ҳужраларда қандай дарслар ўқитилган? Бу масалага ўтишдан олдин шуни айтиш керакки, кейинги эллик йил орасида ҳужралар эл кўзига ола бўжи, экстремистик ташкилот, муллаваччалар жангарилар сифатида кўрсатиб келинди. Бу енгил қилиб айтганда, инсофдан эмасди. Сизга бир мисол. Хабарингиз бор, ўтган йили мамлакатимизда қорилар мусобақаси ўтказилди. Унда юзлаб мураттаб қорилар иштирок этишди. Уларнинг қайси бири жангари?! Шундай бўлганда бундай мўътабар издиҳомда иштирок эта олишармиди?! Ўша мусобақа иштирокчиларининг саксон фоизи ҳужрадан чиққан собиқ муллаваччалардир. Уларнинг қироатларини тинглаган бутун Ўзбекистон ҳамд-у санолар айтишди. Ростдан ҳам, Мустақилликкача бутун республикада бор-йўғи иккита мадраса бўлган бўлса, бунча қори қаердан келди, деган савол туғилади-да! Бугунги кунда мамлакатимизда икки мингдан ортиқ масжид бор.\nЭнди тилга олинган ҳужраларда қандай фанлар ўқитилган? Айтиш керакки, уларда сиёсат ҳақида умуман сўз юритилмаган. Дарслар араб тили грамматикаси — Кофия, яъни наҳв-у сарф, Унвон — араб адабиёти, фиқҳ илмларидан “Мухтасар”, Марғинонийнинг “Ҳидоя” асари, Мишкотул масобиҳ, Шарҳи мулла (Жомийнинг Кофия шарҳи китоби), Саҳиҳи Бухорий, Қози Байзовий, Насафийларнинг тафсирлари ва бошқа Ақоид китобларидан иборат бўлган. Юқорида номлари тилга олинган дарслик ҳамда китобларда ҳеч қандай сиёсат билан боғлиқ гаплар йўқ ва бўлиши мумкин ҳам эмас. Улар том маънодаги илмий асарлар бўлиб, биринчидан, ўқувчига араб тили грамматикасини ўргатса, иккинчидан, Қуръони карим тафсири ҳамда ҳадис илмидан дарс беради. Булардан ташқари адабий китоблар, балоғат ва фасоҳат мавзуларидаги дарслар ўқитилган.\nҲозирда ўша ҳужралар ўрнида мадрасалар фаолият кўрсатмоқда. Уларнинг дастурлари, уларнинг ўқитиш тартиблари диний идора томонидан белгилаб бериляпти. Янги-янги курслар очиляпти. Ҳозирда республикамизда 11 та мадраса, уларнинг иккитаси олий, ишлаб турибди. Бундан ташқари аёлларнинг ҳам мадрасаси бор. Ҳозирги мадрасаларимиздан ҳам мураттаб қорилар, уламолар чиқяпти. Мадрасаларда, араб тили курсларида ҳам таълимнинг энг илғор усуллари қўлланилмоқда.\nТИИ 4-курс талабаси Нурддинов Асадуллоҳ\n2335210cookie-checkЧор Россияси ва Совет иттифоқи даврида мадрасалар фаолиятиno\nОлдингиИлм машаққатини ҳам кўтара олган нозик елкаларКейингиЯқин Шарқ мамлакатларида тинчлик ва барқарорликни таъминлашда диннинг роли


Олис мактабларга янги асарлар кириб бормоқда - zarnews.uz\nОлис мактабларга янги асарлар кириб бормоқда\nЮртбошимиз ҳар бир раҳбар ўзи таълим олган мактаб кутубхонасига китоблар совға қилиш орқали ёшлар маънавиятини юксалтириш, китобхонликни ривожлантириш билан бирга фарзандларимиз тарбиясига ижобий таъсир кўрсатиши мумкинлиги тўғрисидаги эзгу ташаббусни илгари сурган эди.\nСамарқанд вилоятида ҳам барча раҳбарлар ушбу ташаббусни фаол қўллаб-қувватлаб ўзларини шу даражага етишида катта ҳисса қўшган мактабларига китоблар совға қилишмоқда.\nВилоят Давлат солиқ бошқармаси бошлиғи Ш.Аҳмедов Нуробод туманидаги Анжирли қишлоғида жойлашган 18-умумий ўрта таълим мактабига 100 дона китобларни туҳфа қилди.\n- Албатта, Муҳтарам Президентимизнинг ушбу эзгу ташаббуси ўқувчиларимизнинг китобга ошно бўлишида муҳим роль ўйнайди, - дейди мактаб директори Қаҳрамон Суяров. - Бизнинг мактабимиз каби узоқ ҳудудларда жойлашган мактабларга энг янги жаҳон ва ўзбек адабиётининг дурдона асарлари кириб бормоқда. Шу билан биргаликда ўқувчилар айнан шу мактабда ўқиб бугунги кунда юқори лавозимларда фаолият юритаётган ҳамқишлоқлари билан суҳбатлашишга, яқиндан танишиш имконига эга бўлмоқда. Бу суҳбатлар ўқувчиларимизнинг ҳам янада кўпроқ ўқиб изланишларига, ҳамқишлоқларидек юрт равнақига ҳисса қўшадиган етук кадр бўлишларига ундаши шубҳасиз.


Тошкентда яна икки автобус ёниб кетди | Ўзбекистон ва жахон янгиликлари\nТехнология Бугун 9:15 1\n15 декабрь куни Тошкентдаги 8 – автобус саройида ёнғин содир бўлди. Саройнинг таъмирлаш цехида чиққан ёнғинда 2та автобус ёниб кетди, деб хабар қилмоқда «Тошшаҳартрансхизмат».\nХабарда айтилишига кўра, ёнғин техника хавфсизлиги қоидаларига амал қилинмай олиб борилган пайвандлаш ишлари оқибатида келиб чиққан.\n«15 декабрь куни, соат 13:40лар атрофида “8-автобус саройи” МЧЖ ҳудудида жойлашган “Тошавтотаъмирхизмат” УК ишлаб чиқариш кузов таъмирлаш бўлимида пайвандлаш ишларини олиб бориш жараёнида, техник хавфсизлик қоидалари бузилганлиги оқибатида, ёнғин содир бўлган. Ёнғин оқибатида, ишчи ва хизматчилардан ҳеч ким жароҳатланмаган аммо, таъмирлашда бўлган 2 та автотранспорт воситасига зарар келтирилган», – дейилган «Тошшаҳартрансхизмат» расмий хабарида.\nЮнусобод туман Ёнғин хавфсизлик хизмати хабарида айтилишига кўра, ушбу ёнғинда 1та MAN ва 1та Mercedes русумли автобуслар зарар кўрган. Айни дамда ушбу иш юзасидан Ёнғин хавфсизлиги бўлими ва «Тошшаҳартрансхизмат» АЖ маъсул ходимлари томонидан ишчи гуруҳ тузилиб, текширув ишлари олиб борилмоқда.\nЭслатиб ўтамиз, 2018 йил бошида «Тошшаҳартрансхизмат» таркибида Самарқандда ишлаб чиқарилган, газда ҳаракатланувчи MAN автобуслари йўловчиларга хизмат кўрсатишни бошлаган эди. Келажакда 350та ана шундай автобуслар харид қилиш режалаштирилган.


Ёшлар иттифоқи – ундан нималарни кутамиз? / Янгиликлар, фикрлар, воқеалар | Ўзбекистон\n03 июль 2017 3703 0\n“Ёшлар – келажагимиз” ибораси сийқаси чиққан бўлиб кўриниши мумкин, бироқ бу ҳақиқат. «Камолот» ЁИҲнинг VI қурултойи ушбу ҳаракат фаолиятига нуқта қўйди. Энди Ўзбекистон Президентининг ташаббуси билан Ёшлар иттифоқи ташкил этилади. Буни қандай тушуниш мумкин – бу шунчаки номнинг ўзгаришими ёки ёшлар билан ишлашга янгича ёндашувми?\nҚурултой одамларда катта таассурот қолдирди. Айтиш жоизки, “Камолот”нинг оддий аъзолари одатда қурултой ҳақида билишмайди, у ҳақда эшитишмаган ҳам, сайланган делегатлар ҳақида эса гапирмасаям бўлади.\nҚурултойда охирги йилларда юз берган энг шов-шувли воқеалар, шу жумладан Жасурбек Ибрагимовнинг ўлими тилга олинмади. “Камолот” ЁИҲ ва қурултойда нутқ сўзлаган унинг делегатлари бирортаям муҳим масала бўйича ўз позициясини билдирмади.\nУмуман олганда, қурултойдан ушбу ҳаракатнинг ишлари жуда ёмонлиги, ёшлар блан муаммолар жуда кўплиги сабабли Президент ўзи ташаббус кўрсатиб, ёшлар тарбияси билан боғлиқ масалани тубдан ҳал этишга қарор қилгандай таассурот қолди.\nБугун “Камолот”нинг барча бўлинмаларига қарашли деярли барча сайтларда бир вақтнинг ўзида техник ишлар бошланган. Демак, бирортаям журналист сайтларнинг контент-таҳлилини ўтказолмайди ва ташкилот ҳақида ўз фикрини жамлай олмайди.\nЎз тажрибасига кўра ёшлар ташкилотларининг муаммоларини яхши тушунадиган Президент янги ташкилот ўз фаолиятини бошлаши учун максимал даражада қулай шароитларни яратишга ҳаракат қилди.\nБиринчидан, Ёшлар иттифоқининг раҳбарига Давлат Маслаҳатчиси мақоми берилди, бу жуда муҳим ҳолат. Шунингдек у Олий Мажлис Сенатининг аъзоси этиб ҳам тайинланади. Демак, вилоят, шаҳар ва туман даражаларидаги ёшлар ташкилотлари ҳам анча юқори мақомга эга бўлади ва давлат бошқаруви органларига иложи борича яқинлаштирилади.\nИккинчидан, Президент ҳам моддий-техника, ҳам молия борасида нормал иш шароитларини яратиш борасида ҳам ғамхўрлик қилиб қўйган.\nУчинчидан, ва бу жуда муҳим, Президент барча раҳбарларнинг эътиборини ёшлар ташкилотларининг муаммоларига устувор тарзда қаратилишини талаб қилди. У барча даражадаги раҳбарларга мурожаат қилар экан, шундай сўзларни айтди: “Доим эсингизда бўлсин, энди биз ишларингизни пахта ёки ғаллага қараб эмас, балки ёшлар муаммоларига, ёшлар сиёсати тўғрисидаги қонунга қандай муносабатда эканлигингизга қараб баҳолаймиз”.\nДемак, энди барча тармоқ ва даражадаги раҳбарлар нафақат ишлаб чиқариш кўрсаткичлари учун, балки ёшлар билан ишлаш учун ҳам жавобгар бўлади.\nШундай қилиб, фаолиятни муваффақиятли бошлаш учун барча ташкилий, молиявий шароитлар яратилди. Президентнинг фикр-мулоҳазаларидан кейин эса Ёшлар иттифоқининг барча бўлинмалари ўз биноларига эга бўлади ва молиявий, моддий-техникавий муаммолар деярли қолмайди.\nБироқ бекаму-кўст шароитларнинг яратилиши янги ташкилот давлат раҳбари тасаввур қилган ташкилотдай бўлишини кафолатлай олмайди. Ёшлар иттифоқини яратиш бўйича илк қадамлар у қандай бўлишини кўрсатади. У ёшларнинг ўзи бошқарадиган ташкилот бўладими ёки у орқали катта авлод ёшларни тарбиялайдиган иттифоққа айланадими, буни вақт кўрсатади.\nБир пайтлар ўзи комсомол ташкилотига раҳбарлик қилган Президент, ёшлар, айниқса талабалар билан ишлаш нималигини жуда яхши тасаввур қилади, албатта.\nАммо ҳозир мутлақо бошқа давр. Ёшлар – бу жуда мураккаб тушунча, улар қизиқишлари, сиёсий ва маданий қарашлари бўйича хилма-хил одамлардир.\nЎзбекистондаги бутун ёшларни ягона Иттифоққа бирлаштириш истаги кишини бироз чўчитмоқда. Бирор-бир тоғли қишлоқдан чиққан ишсиз ёш йигит ва нуфузли олий ўқув юртининг талабаси, оиласида муаммолари бор мўйноқлик ёш аёл ва Халқаро танловларда қатнашувчи консерваторияни тугатган ёш мутахассис, вилоят марказида бадавлат оилада яшовчи ёш йигит ва диндорларнинг қармоғига илинган йигит – уларни қандай қилиб битта Иттифоққа бирлаштириш мумкин?\nУ ўзига аъзо бўлган ёшларни тарбиялайдими ёки унинг аъзолари ёшлар билан кўнгиллилар сифатида ишлаб, уларга ҳаётда ўз ўринларини топишга ёрдам берадими?\nБуларнинг барчаси – принципиал муҳим масалалар бўлиб, уларни Иттифоқ шакллантирилаётган даврдаёқ ҳал этиш зарур. Иттифоқнинг тузилмаси, унинг мақсад ва вазифалари айнан уларга берилган жавобга боғлиқ бўлади.\nТузилма тескари пирамида бўлиб қолмаслиги, яъни вилоят ва республика аппаратларида бир талай бўлимлар тузилиб, қатор ходимлар ва ҳар бир бўлим мудири, баъзида эса ходимнинг ўзи қуйига – туманлардаги бирламчи ташкилотга топшириқлар берадиган, барча топшириқлар бир жуфт йигит-қизларнинг елкасига ағдариладиган ҳолат юзага келмаслиги жуда муҳим. Вазият ривожини олдиндан башорат қилиши қийин эмас. Олдинига йигит-қизлар виждонан ҳамма ишни бажаришга, силласи қуригунча ишлашга ҳаракат қилади. Аммо бунинг иложи йўқлиги боис, улар ҳисобот беришни ўрганиб олади. Ва яна эски касаллик қайтиб келади – тепадан ташланадиган қоғоз, пастдан юқорига юбориладиган қоғоз... ҳаёт эса шундоққина ёнимиздан оқиб ўтиб кетяпти.\nБоровский номидаги, Каланов номидаги коллежларда юз берган фожиаларни бир эслайлик, ўшанда “Камолот” эмас, балки ўқувчиларнинг ота-оналари бонг урганди.\nБир пайтлар ўз фаолиятини жуда яхши бошлаб, Ўзбекистоннинг деярли барча ёшларини бирлаштирган, бироқ дастлабки ошкоралик синовларига бардош бера олмаган бир ёшлар ташкилотининг тарихини эсга олишнинг ўзи кифоя.\nУ хоҳ мактаб, коллеж, институт ёки университет бўлишидан қатъи назар ўқув муассасаларида ишларни йўлга қўйиш унчалик қийин иш эмаслигига ишончимиз комил.\nЭнг қийини “ташкиллаштирилмаган” ёшлар, ишсиз юрган ёки уни излаётган, иш излаб вилоят марказларига, пойтахтга ва хорижга кетаётган ёшлар билан ишлаш.\nҲозирги шароитларда Ёшлар иттифоқи яшаш жойи бўйича жуда ривожланган иш тузилмасига эга бўлиши лозим. Маҳалла қўмитаси, профилактика бўйича участка инспекторлари ишлайдиган милиция пунктлари, баъзида эса масжидлар ҳам Ёшлар иттифоқининг ходимлари ва фаолларининг иш жойига айланиши зарур.\nХориждан пул ишлаб қайтганлар алоҳида эътиборни талаб этади. Бу давр ичида улар қайндай яшаган, уйидан узоқда ким билан мулоқот қилган? Улар ким бўлиб қайтган, қалбларида нималар туғён уряпти, ниятлари нима – муаммо ана шунда. Гиёҳвандфурушларнинг контрабанда йўналишларида жойлашган узоқ қишлоқлардаги ёшлар – улар нима билан банд, нималарга қизиқади – бу янги ташкилот олдида турган вазифаларнинг мураккаблигини тушунишга ёрдам берадиган саволларнинг кичкина рўйхати, холос.\nТашкилот Устави ва Дастури қандай бўлиши ҳозирча номаълум. Уларнинг лойиҳалари чоп этиладими ёки уларни тор доирада қабул қилиб, дарҳол ташкилий қурултойга олиб чиқишадими – бу ҳам савол остида. Янги Иттифоқнинг фаолияти тўла-тўкис очиқ ва шаффоф бўлишини истардик, албатта.\nУмуман олганда эса, ҳаммамиз солиқ тўловчилар, фуқаролар сифатида давлат томонидан ёшлар билан ишлашга ажратиладиган маблағлар, ҳар бир тийин қаерга кетаётганини аниқ билишимиз керак. Типографияда чиқариш учун нима ва қандай суммага, қандай нархларда буюртма берилган, семинарлардаги кофе-брейкларга қанча сарфланган, спорт мусобақалари, фестиваллар ва бошқа тадбирларни ўтказиш учун қанча ва кимга тўланган – ҳаммаси аниқ кўрсатилиши лозим. Бусиз бўлмайди.\nШундай қилиб, ҳозирча жавобларга қараганда саволлар кўпроқ. Ҳаммамиз Ўзбекистон ёшларини билимли, халқаро майдонда рақобатбардош, меҳнаткаш ва виждонли бўлишини, шу билан бирга катталарга ҳурмат, заифлар ҳақида ғамхўрлик, янгича қарашлар ва янгиликларга нисбатан муросали, янги нарсаларга танқидий кўз билан қараб, унинг мағзини чақа оладиган ўзбек маданиятининг энг яхши анъаналарини сақлаб қолганини кўришни истаймиз.\nБундай ёшларни тарбиялаш бутун давлатнинг ва бутун жамиятнинг иши, буни Президент ҳам бир неча бор такрорлаган. Ёшлар тарбияси оиладан бошлаб, фуқаролик жамиятининг барча ташкилотларигача устувор вазифа ҳисобланади.\nУшбу тизимда янги Иттифоқ ўз ўрнини топа оладими, у қандай бўлади ва қандай вазифаларни реал ҳал қила олади – буни вақт кўрсатади. Нафақат вақт, балки бу энди барча шароитлар яратиб берилган бир пайтда Президентнинг ишончи тушган кадрларга ҳам боғлиқ.\nАлла Гажева фотосурати\n13 мая 2020 147 0\n01 мая 2020 225 0\n24 март 2020 541 0\n19 март 2020 716 0


ФИДОЙИ МЕҲНАТНИНГ ЮКСАК ЭЪТИРОФИ\nИссиқ жон иситмасиз бўлмас, деганларидек, кундалик ҳаётда ҳамманинг ҳам шифокорга иши тушади.\nАна шундай вақтда азоб исканжасидан қутқариб, ҳаёт завқини ҳадя этган инсон кўзингизга фариштадай кўринади, ундан бир умр миннатдор бўлиб яшайсиз. Ёки дарддан азоб чекаётган фарзандини минг бир хавотир ила шифокорга олиб бориб, маълум бир вақтдан сўнг жигарбанди кўзларида яна табассум кўрган ота-онанинг севинчини тасаввур этиш қийин эмас.\nҲа, саломатлик посбонлари дея қадрланадиган шифокорлар меҳнати ҳар қандай эътирофга муносиб. Қамаши тумани кўп тармоқли марказий поликлиникаси педиатри Ҳайитгул Умарова ҳам узоқ йиллардан буён соғлиқни сақлаш соҳасида самарали меҳнат қилиб келаётган фидойи мутахассислардан биридир.\n- Оиламизда бу касб соҳиблари бўлмаган, аммо ёшлигимдан шифокор бўлишни орзу қилганман, - дейди у. - Ана шу мақсад мени Ўрта Осиё медицина педиатрия институтига бошлаб борган. Ҳаракатларим самара бериб, талабалик бахти насиб этган кундаги қувончларимни ҳамон унутмайман. Олийгоҳда бир қатор етук устозлардан сабоқ олдим. 1978 йилда институтни муваффақиятли тамомлаб, мана шу шифохонада иш бошлаган эдим. Қирқ икки йилдирки бу ерда меҳнат қилаяпман.\nҲайитгул Умаровани туманда кўпчилик яхши танийди. Бир маротаба бўлса-да фарзандлари билан унинг қабулида бўлган, ундан ёрдам ва маслаҳат олган киши борки, бу аёл даволаш билан бир қаторда самимият ва ширинсуханлик ила бемор қалбига ҳам шифо улаша олишининг гувоҳи бўлади. Дўхтирни кўрса қўрқувдан йиғлашга тушадиган болалар ҳам Ҳайитгул опа билан дарров чиқишиб кетар, уни яхши кўриб қолишар экан.\nҲайитгул Умаровани жамоадошлари ўз касбининг ҳақиқий фидойиси, катта тажриба ва билимга эга шифокор, жонкуяр устоз, самимий ва камтарин аёл сифатида билишади. Ундан тез-тез маслаҳат сўраб туришади.\n- Ўз касбини севишни Ҳайитгул опадан ўрганиш керак, - дейди поликлиника ҳамшираси Бўрихол Шукурова. - Мен устозимизнинг касбга бўлган садоқати, масъулиятига ҳар доим ҳавас қиламан. Баъзида таътилда вақтлари, тўй-байрамларда бўлган вақтларида ҳам бирор беморлари келиб қолса, Ҳайитгул опа қаерда бўлмасин дарҳол етиб келади. Беморни тўлиқ ўзи текшириб, зарур ёрдам кўрсатмагунча тинчимайди. Ҳамкасбларини ҳам доимо шунга ундайди.\nХалқимизда қилинган ҳақиқий меҳнат албатта ўз эътирофини топади, деган нақл бор. Ҳайитгул Умарованинг ҳам соғлиқни сақлаш тизимидаги узоқ йиллик фидойи меҳнати давлатимиз ва халқимиз томонидан муносиб эътироф этилиб, ўтган йил 8 ноябрь куни у Президентимизнинг тегишли фармонига асосан "Меҳнат шуҳрати" ордени билан мукофотланди.\n- Ҳаётда қандай ютуқларга эришган бўлсам, барчаси яхши кўрган касбим туфайли, - дейди Ҳайитгул Умарова. - Касбим ортидан ҳурматга ҳам, эътибор ва эътирофга ҳам эришдим. Икки ўғил, икки қизни тарбиялаб вояга етказдим. Менга ҳавас қилиб, қизларим ҳам шифокорлик касбини танлашган. Бундан жуда бахтиёрман. Президентимиз фармони билан давлатимизнинг юксак мукофотига сазовор бўлганим эса зиммамдаги масъулиятни янада оширди. Бундан кейин ҳам кучим, имконим борича шу соҳанинг ривожига ҳисса қўшиш, шифо истаган инсонларга ёрдам бериш энг олий мақсадим бўлиб қолаверади.


Камолот Қурултойи делегатлари Artel заводларига ташриф буюришди\n18:51 / 30.06.2017 6260\n29 июль куни 75 дан ортиқ бўлган Камолот Қурултойи делегатлари Artel компаниясининг заводларига ишлаб чиқариш жараёнлари билан танишиш мақсадида ташриф буюрдилар.\nҚурултой Камолот Ёшлар Ижтимоий Ҳаракати томонидан ташкил этилган бўлиб, унда Республиканинг турли вилоятларидан ташриф буюрган делегат ҳамда қатнашчилар иштирок этишди. Бўлиб ўтаётган қурултой белгиланадиган истиқболли режалар, устувор мақсадлар ёшлар учун янги имкониятлар пойдеворидир.\nТашриф чоғида Камолот Қурултойи иштирокчиларига Artel компаниясининг заводларидаги иш жараёни яққол кўрсатиб берилди. Корхонанинг мутасадди ходимлари томонидан музлатгич ва кир ювиш машиналари ишлаб чиқариш заводлари бўйлаб экскурсия ҳам амалга оширилди. Ташриф буюрган делегатлар маиший техника ишлаб чиқарувчи корхонанинг иш фаолияти билан танишдилар ва ишлаб чиқариш жараёнларига гувоҳ бўлдилар.\nКамолот Қурултойи делигатлари хизмат кўрсатиш ва ягона маълумот марказларининг фаолиятлари билан яқиндан танишдилар. Бундан ташқари Республиканинг турли вилоятларига ва экспорт мамлакатларига жўнатиладиган товарларнинг логистика марказига ҳам ташриф буюрдилар.\nЭкскурсия охирида, барча меҳмонларга хотира учун совғалари тақдим этилди.\nЎз навбатида, Камолот Қурултойи делегация иштирокчилари томонидан Artel компаниясига ташаккурнома ва китоблар тўплами топширилди.\nБарча делегатлар берилган маълумотлардан мамнун қолишганини ва Artel компаниясининг ишлаб чиқариш кўлами катта таассурот қолдирганини таъкидлаб ўтишди.\nArtel сервис марказларига инновацион SAP тизими татбиқ этилди\n«Ўзэлтехсаноат» уюшмаси раҳбари Юлий Юсуповнинг танқидларига муносабатини билдирди


Мақолалар — Страница 3\nЯқин йиллардан бери баъзилар томонидан: ““Жума айёмингиз муборак бўлсин”, “Жума муборак” дейиш мумкин эмас, чунки, жума куни қиёмат куни бўлади, қачонки биз маҳшаргоҳдан ўтиб жаннатда йиғилганимиздагина “жума муборак бўлсин”, деб айтамиз. Жума билан табриклаш бидъат, чунки, Пайғамбар алайҳиссалом ва саҳобалар бир-бирларини жума билан табрикламаган” деган ҳар хил гап-сўзлар тарқалиб қолди.\nБирор қавм кишиларини ёқтирмаслик, сизларни адолатсизлик қилишга ундамасин! Одил бўлингиз! Зеро у адолат (тақво)га яқинроқдир... (Моида, 8.)\ndiniy bag`rikengliktinchlik dini\nКўҳна Турон заминида қадим-қадимдан турли миллат ва дин вакиллари ёнма-ён тинч-тотув яшаб келган. Асрлар давомида йирик шаҳарларимизда масжид, черков ва синагогалар фаолият кўрсатиб, турли эътиқодга мансуб қавмлар ўз диний ибодатларини эмин-эркин адо этиб келганлар. Ўзга минтақаларда динлараро, мазҳаблараро қонли низолар бот-бот рўй бергани ҳолда диёримиз диний асосдаги можаролардан узоқ тургани ўзга юртлар олдида бизнинг юртимизга\nМарҳум юртбошимиз айтганларидек, бугунги кунда “Ислом маданиятининг эзгу ғояларини кенг тарғиб этиш вазифаси ҳамон долзарб бўлиб қолмоқда”. Маълумки, глобал муаммога айланган экстремизм ва террозимни барча соғлом кучлар биргаликда ҳаракат қилибгина енга олиши мумкин. Бу борада четга чиқмай, ватандошимиз, ўз даврининг рамзи ҳисобланган Амир Темур бобомизни бизларга ўрнак сифатида мисол келтиришимиз ўринлидир. Амир Темур эътиқод, маънавият,\nХолис мусулмонга ярашмайдиган ёмон иллатлардан бири мутаассибликдир. У жамиятда низо-жанжал қўзғовчи омил, адоват оловини гуриллатувчи зўр ёқилғи бўлиб, жоҳилият аҳлининг хусусиятларидан ҳисобланади. Бугунги кундаги жамият ва халқаро миқёсдаги кўплаб муаммоларнинг илдизи мутаассиблик ва ҳаддан ошишга бориб тақалади. Мутассиблик луғатда бир нарсага қаттиқ боғланиб, кўр-кўрона эргашиш, ашаддий тарафкашлик, бир фикрда қаттиқ туриб олиш каби маънолар англатади.\nБу ўринда шуни таъкидлаш лозимки, террорчилик билан «жиҳод» орасида ҳеч қандай муносабат, ўхшашлик ва алоқа мавжуд эмас, балки улар орасида жиддий қарама-қаршиликлар бор. Жиҳод – Исломни куч билан ёйиш, қурол ёрдамида тарқатиш воситаси эмас. Аксинча, душманликни кетказиш, зулмни бартараф этиш ва заифларни ҳимоя қилиш йўлидир.


Эрон ҳукумати ўз вақтида чора кўрмагани ҳамда бошида эпидемия кўламини яширишга урингани учун танқидга учради.\n18 март куни Эрон президенти Ҳасан Руҳоний ўз ҳукуматига қаратилган танқидларни қоралаб, мамлакат расмийлари Эрон халқига очиқ-ойдин маълумот бериб келаётганини таъкидлади.\nҲукумат расмийлари билан ўтказилган учрашув давомида президент:\n- Одамларга рўйирост маълумот бериб келяпмиз. Кечиктириб чора кўрганимиз йўқ, — деди.\nҲукумат расмийлари диний етакчиларни зиёратгоҳларни бир неча ҳафтага ёпишга чақирган эди.\nЗиёратгоҳлар ниҳоят жорий ҳафтада ёпилди.


Ватан - онадай муқаддас маъво\n11:31 / 02.05.2016\n(Жорж БАЙРОН, инглиз шоири)\nАнчадан бери Ватан ҳақида ёзишга уринаман. Бироқ, ҳеч нарса чиқмаётганга ўхшайди. Қораламаларим қоралама ҳолида қолиб кетаверади. Ўйласам, Ватан ҳақида ёзиш жуда қийин экан. Негаки, Ватан бизга Аллоҳ томонидан берилган энг буюк неъмат бўлиб, у ҳақда ҳар қанча ёзсанг ҳам яна қайсидир жиҳатлари қолиб кетаётгандай, гўё мисралар ожиз, рангсиз, ғарибдай туюлавераркан. Ватан ҳақида айтмоқчи бўлганларинг эса, беҳисоб. Шунчалар кўпки, ҳисобдан адашиб кетасан киши...\nХалқимиз одатда Ватан сўзига Она сўзини қўшиб талаффуз қилади: Она ватан. Бу Ватаннинг онадай азиз, меҳрибон, жонкуярлигига ишора бўлса керак-да. Ахир инсон учун онадан азизроқ киши борми? Жисму жон ато қилиб, яна бошимизда тунларни бедор ўтказган зотдан, а? Ўзига бори заҳматларни олиб, роҳатни фарзандига илинганини таърифлашга ҳар қанча "меҳрибон" деган сўз камлик қилмайдими? Ўзга жон учун, унинг бахти, камоли, эртанги куни деб керак бўлса, ўз жонидан ҳам кечадиган яна ким бор оламда?! Аслида эса, мана шу туйғу, тасаввур, ришта, шунча меҳрнинг ҳаммаси Ватаннинг бир парчаси, бир бўлаги холос.\nТуманимиз қишлоқларидан бирида яшовчи бир йигит билан гаплашиб қолдим-у Она билан Ватаннинг яна бир умумий жиҳатини кашф этдим ўзимга. Бу – уларнинг ҳар иккисига хос бўлган кечиримлилик фазилати эди.\nЙигит яқиндагина жазони ижро этиш жойидан қайтган экан. Конституцион тузумга қарши чиқишдек оғир жиноятни содир этганига қарамай, кечирилибди.\n– Мустақилликнинг илк йиллари эди, – деб сўз бошлади у. –Ҳали онги тўлиқ шаклланиб улгурмаган ўспирин боламан. Маҳалламиздаги бир оиланинг диндор, намозхонлигига жуда ҳавас қилардим. Кейин мен ҳам шуларга ўхшашни истаб қолдим. Устоз ҳам тез орада топилди. Мен диний таълим олишни, хат-савод чиқаришни бошладим. Бироқ, йиллар ўтиб тушундимки, исломий таълим, деб берилаётган ўша билимлар мени диндан узоқлаштириш, онгимни заҳарлаб манқуртга айлантириш, мендан ўз Ватанимга қарши қурол ясашга қаратилган экан.\nҲа, йигит ҳақ эди. Мустақиллик туфайли юртимизда динга бўлган муносабат ўзгариб, пок Исломий қадриятлар тикланди. Одамларимиз эмин-эркин намоз ўқиб, рўза тутадиган, истаса, Ҳаж зиёратига бемалол борадиган бўлишди.\nУ яна бир нарсани тўғри англаб етибди: Ватанимиз озод бўлиб, ўз тақдирини ўзи белгилайдиган кунларга етишгани, энди порлоқ келажак яқинлигини кўра олмайдиган кучлар ҳали тажрибасиз, ғўр ёшлар, билимсиз кишиларни йўлдан уриш ҳаракатига тушиб қолгандилар.\nЎша пайтларда эшитганим, бир воқеа ҳеч ёдимдан чиқмайди.\nБир одам фарзандини ўша йигит айтгандай "устоз"га топширади: эти сизга, суяги бизга. Бола пастқамгина, нимқоронғи ҳужрада соқоли кўкрагига тушган йигитдан "таълим-тарбия" олишга киришиб кетади. Орадан ойлар ўтади. Бир куни ҳалиги одам фарзандига уйда қилиниши керак бўлган ишларни буюради. Шунда бола, "йўқ, мен сиз айтган ишларни қилмайман", – дейди тўсатдан. Ҳайрон қолган ота бунинг сабабини сўрайди.\n–Ота бўлиб, менга нимани танитдингиз? Сиз оталикка нолойиқсиз. Шунинг учун айтганларингизни қилмайман, – деб жавоб беради бола.\nОтанинг ҳолини тасаввур қиляпсизми? У ана шу алфозда "устоз"нинг олдига етиб боради.\n–Мен ҳам мўмин-мусулмон одамнинг фарзандиман. Ислом дини ота-онани қандай мақомда кўришидан хабарим бор. Бизга "ота рози – худо рози", деб ўргатишган. Сиз фарзандимнинг онгини заҳарлабсиз. Отага қўл кўтаришга қодир бўлган манқуртга айлантирибсиз. Бугундан бошлаб, унинг сиздай устози йўқ, – дейди-да боласини олиб, қайтиб кетади.\nХўш, ўзларини "устози комил" қилиб кўрсатган бу кимсалар кимлар эди? Улар қандай мақсадда ёшларни йўлдан уришган? Миллийлигимиз, маънавиятимиздан нега узоқлаштирмоқчи бўлганлар?\nҲали айтганимиздек, дунёда Истиқлолимиз ва истиқболимизни кўра олмайдиган кучлар бор. Ўзбекистон деган давлат гуллаб-яшнаса, ҳеч кимга муҳтожлик сезмай, мустақиллик йўлидан борса, минтақадан манфаат кўришни истайдиган ўша кучлар нима қилиб бўлмасин, унинг йўлини тўсишга интилишади. Турли оқим ва ғояларни ўйлаб топишади, ёшлар онгини зарарлаб, ҳудудда бўшлиқ ҳосил қилмоқчи бўлишади. Муҳтарам Президентимизнинг "Юксак маънавият – енгилмас куч" асарида бу ҳақда шундай дейилади: "...инсониятнинг кўп минг йиллик тажрибаси шундан далолат берадики, дунёдаги зўравон ва тажовузкор кучлар қайси бир халқ ёки мамлакатни ўзига тобе қилиб, бўйсундирмоқчи, унинг бойликларини эгалламоқчи бўлса, авваламбор, уни қуролсизлантиришга, яъни энг буюк бойлиги бўлмиш миллий қадриятлари, тарихи ва маънавиятидан жудо қилишга уринади".\n–Кейин билсам, мен "Ҳизб ут-таҳрир" оқимининг таъсирига тушиб қолган эканман, – дея сўзида давом этди ҳалиги йигит. –Уларнинг мақсадлари юртимизда халифалик қуришдан иборат эди. Тўғрисини айтганда, ўша пайтларда халифалик нима эканини ҳам билмасдим.\n"Ҳизб ут-таҳрир" ўзининг инсонийликдан умуман узоқ бўлган хатти-ҳаракат ва ғояларини Қуръон оятлари ва ҳадисларни нотўғри талқин қилиш орқали исботлашга уринаётган диний-сиёсий оқим бўлиб, унинг даъволари Ислом уламолари тарафидан аллақачон нотўғри деб топилган.\n–Оқимнинг асосий мақсади халифалик давлатини қуришдан иборат бўлиб, "ҳозирги кунда мусулмонларнинг зиммаларидаги долзарб вазифа халифа сайлашлик, токи, улар бу ишни адо этмас эканлар, уларнинг бошқа ибодатлари бефойдадир", деган ғояни илгари суришади, – дейди туманимиздаги "Оқтепа" жоме масжиди имом-хатиби Санжарбек Маманазаров. –Ўзларининг бу даъволарига Расулуллоҳ (с.а.в)нинг: "Кимки имомсиз (яъни халифасиз) яшаб ўтса, у жоҳилият замонида вафот этгандек вафот этибди", деган ҳадисларини далил қилиб келтирадилар. Фаразан уларнинг бу даъволари ҳақ бўлса, ер юзидаги бир ярим миллиард мусулмонларнинг ўқиётган намозлари, тутаётган рўзалари ҳамда бошқа ибодатлари бефойда экан-да! Бундай "буюк кашфиёт"лар қилаётган кимсаларнинг кўпчилиги Қуръони каримни ўқиш тугул, хат ҳам танимайдиган саводсиз кишилар аслида. Уларга бизнинг раддиямиз Пайғамбаримиз (с.а.в)нинг: "Мендан кейин халифалик 30 йил давом этади...", деган сўзларидир. Ҳазрати Али (р.а)нинг халифалик даври тугаши билан комил халифалик тугаган. Ҳанафий мазҳабининг етук уламоларидан бири бўлган Шайх Аҳмад ал Жувонфурий (р.а) "Тафсийротул Аҳмадия" номли китобида "Комил халифалик шартлари топилмаганлиги сабабли замонамизда халифалик йўқдир. Чунки, шартларнинг энг кичиги ҳам қурайшга мансуб бўлишдир", деганлар.\nАфсуски, ўша йигит ва унга ўхшаган ғўр ёшлар бунинг фарқига бормасдилар. Оқ-қорани ажратиш учун уларнинг билимлари ҳам етарли эмасди. Бу эса, душманни ичимиздан чиқаришни истаган ғаразли кишиларга айни қўл келган.\n–Бир куни ўйланиб қолдим, – давом этди йигит. –Узоқ ўйландим: мен қаёққа қараб кетяпман ўзи? Ҳар куни дунёнинг ҳали у, ҳали бу мамлакатида хунрезликлар уюштираётган, минглаб бегуноҳ инсонларнинг қонини тўкаётган, Аллоҳ акбар, дея автобус тўла норасидаларни, масжиддаги намозхонларни портлатиб юбораётган, бу билан пок динимиз номига доғ тушираётган худобехабар жаллодларнинг этагини тутдимми? Энди менинг, фарзандларимнинг келажаги нима бўлади? Бир дунё умидлар билан катта қилган ота-онамнинг ор-номуси қаерда қолади? Маҳалла-кўй, қариндош-уруғлар юзига қандай қарайман? Менинг тинч-осойишта яшашим, одамлардек умр кечиришим учун ҳамма шароитларни яратиб берган Ватанимга раҳматим шуми?.. Ўша куни қатъий қарорга келдим: Йўқ, мен улар билан бирга эмасман. Нима қилишса, қилишсин. Лекин, бу йўлдан қайтаман. Биласизми, мени бунга ҳеч ким мажбур қилгани йўқ. Ўзим, ўша нотавон ақлим билан топдим бу ҳақиқатни. Юртимиз билан айрим қўшни мамлакатларни солиштириб кўриб чиқардим бу хулосани. Ҳа, мен адашдим, лекин ўнгланишга ҳали кеч эмас, деб ўйладим. Ва шундан кейингина руҳим ором топди. Мен сингари Ватанда Ватандан айро юрган адашган дарбадарлар ҳам бу ҳақиқатни тезроқ англаб етишларини жуда-жуда истайман. Уйга қайтган куним маҳалладошлар киришди. Оқсоқоллар "давлатимиз, халқимиз сени кечирди, сенга ишонди. Кўпнинг ишончини оқла энди, ўғлим", дейишди. Маҳалла фаоллари тиббий кўрикка юборишди. Ҳеч қандай харажатсиз кўрикдан ўтдим. Мутасаддилар келиб, ишга жойлашишга ёрдам беришларини айтишди. Моддий ёрдам тайинлашди. Бугун жуда хурсандман, қилмишимдан уятдаман. Мен сўқир банда ўз онамга тош отибман-а! Бундан унга азият етишини ўйламабман ҳам...\nҲа, Ватан ҳам худди Она каби ўз фарзандининг хатоларидан изтироб чекади. Юраги зардобга тўлади. Лекин, кечиради. Муҳими, фарзанд ўз хатоларини англаб етсин. Тўғриланиш йўлини тутсин. Билим олсин, юртга наф келтирсин. Киндик қони томган шу замин билан ўзини яхлит деб билсин.\nВатанга муҳаббат сўзда эмас, амалда исбот қилинади, дейдилар. Демак, ҳар биримиз уни севиш баробарида кўз қорачиғидек асрашимиз, эъзозлашимиз, турли зарарли ғоя ва нағмалар олдида ҳамиша ҳушёр туришимиз, бир-биримизни ҳам шунга даъват этишимиз лозим. Шундагина Ватандан ризолик топамиз. Мана шу ризоликнинг ўзида не-не ҳикмат мужассам. Зеро, Ватан – онадай муқаддас маъво.\nФахриддин ПАРПИЕВ, журналист.\nВатан фидойи фарзандларини ҳеч қачон унутмайди


Видео: «Галатасарой» футболчиси голини ҳалок бўлган полициячиларга бағишлади\n10:16 / 12.12.2016\n«Бешиктош» стадиони олдида терактлар содир этилган куннинг эртасига ушбу жамоанинг ашаддий рақибларидан бири бўлмиш «Галатасарой» жамоаси чемпионатдаги навбатдаги учрашувини ўтказди.\n«Газиантепспор»га қарши кечган ва 3:1 ҳисобидаги ғалаба билан якунланган ушбу учрашувда истанбулликлар жамоаси ярим ҳимоячиси Ясин Ўзтекин 3та гол урди.\nУ биринчи голини ургач, майдон четига чопиб бориб, стадионда хавфсизликни таъминлаб турган полициячилар қаршисида "честь" берган. Бироз муддатдан кейин футболчи полициячилар олдига бориб, уларни қучоқлаб, ҳамдардлигини ифодалаган.\nЭслатиб ўтамиз, 10 декабрь оқшомида «Бешиктош»нинг уй ўйинлари ўтадиган «Водафоне Арена» ўйингоҳи яқинида «Бурсаспор»га қарши ўйиндан кейин бир неча соат ўтиб, портлашлар содир бўлди. Полициячиларга қарши қаратилган бу ҳужум оқибатида 38 киши ҳалок бўлди ва 100дан ортиқ киши жароҳатланди. Уларнинг аксари полициячилар.\nГалатасарой Ясин Ўзтекин\nМоуриньо Феллайнининг сотилиши ҳақидаги хабарга ўз услубида муносабат билдирди\nГермания термаси собиқ форварди Япония клубига ўтди


Суриялик қизалоқ фарёди: “Нима учун бирорта араб давлати бизга ёрдам бермаяпти? Башар Асад, сенинг болаларингни ҳам портлатишса чидармидинг? - 3 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 3 » Суриялик қизалоқ фарёди: “Нима учун бирорта араб давлати бизга ёрдам бермаяпти? Башар Асад, сенинг болаларингни ҳам портлатишса чидармидинг?\nОчлик, қийноқ, уруш бу қизалоқни нақадар улғайтириб қўйипти! Унинг ёш тўла кўзларига, алам тўла сўзларинга боқинг!


🌹Нега хомуш турибсан , шукур кил бу савдога ,\nNews FeedTopics 6 482Photos 11 195Videos 564Participants 52 219\nadded August 31 2019 at 08:00\n♡________Исломда Аёл Аллоҳнинг омонати дейилган.Омонатингизни асранг азиз эркаклар!\nadded September 5 2019 at 15:00\nЎзингдан ўзгасига мухтож қилма Аллоҳим!!!\nadded September 7 2019 at 13:31\nЕтимни хаққини еб, ҳеч кимни бири икки бўлмайди_____♡\nadded July 29 2019 at 20:36\nНият қилган муродига етсин илохим.Амин!\n1 961 Likes\nadded August 11 2019 at 08:00\nadded August 9 2019 at 19:37\nСенга хавас килдим, жажжи болакай!\nadded August 11 2019 at 13:39\n♡_________Инсонни - вақт қаритмайди уни Муҳаббатсиз - йиллар эътиборсиз ойлар ва Табассумсиз кунлар қаритади. Шундай экан табассум қилинг, табассумингиздан олам яшнасин!\nadded August 15 2019 at 20:00\nКО’РАН - лучше чем музыка.!\nadded August 12 2019 at 13:31\nЭгилганга эгилгин бошинг ерга тегкунса, Кеккайганга кеккайгин бошинг осмонга етгунча.!\nadded August 4 2019 at 06:01\n♡___________Ўзингдан ўзгасига мухтож қилма Аллоҳим!\nОнани тўлғоқ пайтида Фаришталар сўраркан.. ___"Ё Роббим гўдак Ўлик туғулсинми, Тирик туғулсинми?" Шунда Аллоҳ"___Тирик туғулсин" дер экан.. ___Фаришталар яна сўраркан: ___"Ё Робби фарзанд Ўғил туғулсинми ё Қиз".. ___Аллоҳ ниятига қараб дер экан..! ___Фарзанд туғулишидан олдин __”Ё _Робби Мени ким парваришлайди?" деб сўраркан.. ___Шунда Аллоҳ "Фаришта сенинг ёнингда бўлади, у сенинг ОНАНГ бўлади" дер экан.. ___Фарзанд туғулганидан кейин 1- ой "ЛАИЛАХА ИЛЛАЛЛОҲ" деб йиғларк\nАссаламу Алайкум..ва Роҳматуллоҳи ва Барокатуҳ! ҲАЙРЛИ_ТОНГ 🌤 🥀Аллоҳим, кўзларимизни уйқудан очканинг каби, Қалбларимизни ҳам ғафлатдан уйғот!🤲 🌤Дунё тонг нури ила ёритганинг каби, Ҳаётимизни ҳам ҳидоят нури ила мунаввар қил! Азиз Диндошлар! КУНИНГИЗ ибодатга лиммо лим тўлсин! Ҳонадонингизга барака, Соғлик тинчлик ила кириб келсин! Aмин! Хурматимдасиз!\nВосторгатся Парижом могут лишь те кто не был в Мекке... "Мать городов“ именно так называется Мекка в Коране 🕋 Ма шаа Аллах\nЯнги антиқа усул\n☘Агар ўтириб олиб, одамларни сенга қилган ёмонликларини эслайверсанг, ҳатто энг яқин одамларингга нисбатан ҳам меҳр мусаффолиги қолмайди. ☘Яхшиси, бир кўзингни юмгинда, уларни хаттоларига бепарво бўлиб, унутишга ҳаракат қил,..! Асло улар қилган тубанликни сен қилма,уларга кулиб боқ! Ана шунда хаёт билан курашган хособланасан...\nЭй Роббимиз Сени унуттирадиган бойликдан, • Сени унуттирадиган фақирликдан, Сени унуттирадигар бахтдан, Сени унуттирадиган тахтдан Сени унуттирадиган тинчликдан, • Сени унуттирадиган офиятдан, Сени унуттирадиган мусибатдан бизга паноҳ беришингни сўрайман!\nТушларимда кўраяпман ҳар куни, Юрагимга яширганман мен шуни, Менсиз қандай ўтган экан бугуни, Онам мени соғинганга ўхшайди. Сочларига қор ёғибди мени деб, Кўзларидан ёш оқибди мени деб, Ухламасдан йўл боқибди мени деб, Онам мени соғинганга ўхшайди.\n_____Баъзан кўча-куйда, ён-атрофимизда боласини беъсабаб,арзимас нарсалар учун чириллатиб ураётганига Оналарга кўзимиз тушади.Мухтарам ота-оналар фарзанд ўзингизники, лекин шу гўдакни дунёга келтиргунча неча кунлар бедор тонг оттирганингизни унутманг! Бола азиз,одоби ундан зиёда!\nAll 6 482\n— 🌹Munis 🌹\n52 219 participants in the group\nНега хомуш турибсан , шукур кил бу савдога , Экканингни урибсан , киз мехрибон отага , Чакирсанг лаббай дейди , ёнингга чопай дейди , Кунглингни топай дейди , киз мехрибон отага ,\nБерсанг яхши тарбия , у зулайхо , зулфия , Жаннатга пиллапоя , киз мехрибон отага , Угил кувват белингга , лек чидолмас фелингга , Кунинг колар келинга , киз мехрибон отага , Кетсанг йиглайдиган шу , багринг тиглайдиган шу , Меросхур хам керагу, киз мехрибон отага , Умр борса бир аср , айланади турт фасл , Угилми , киз , бир насл , киз мехрибон отага!


Microsoft компаниясининг онлайн дўконида Microsoft Surface Book ноутбукига олдиндан буюртма бериш имконияти туғилди. Унинг максимал комплектацияси нархи 3199 долларни ташкил қилди.\nУскуна планшет ва ноутбукнинг гибриди ҳисобланиб, ажратиб олинадиган 13.5 дюймли экранга эга. Компания мутасаддиларининг таъкидлашича, у ўз тоифасидаги энг самарадор ноутбук бўлиб, Macbook Pro 13дан 2 баробарга кучлироқдир. Microsoft ноутбукининг нархи 1499 доллардан бошланади. 128 ГБ ли SSD-хотира, 8 ГБ оператив хотира, 6-авлод Intel Core i5 процессори. 1699 долларга 256 ГБ хотирага эга вариантни харид қилиш мумкин, 1899 долларга эса ускунага NVIDIA дискрет видеокартаси улаб берилади.\n3199 долларлик вариант ўз ичига 1 ТБ ли SSD-хотира, 16 ГБ ОЗУ, Intel Core i7 процессор ва Maxwell архитектурасидаги 1 ГБ хотирали NVIDIA GeForce видеокартасини олади. Олдиндан буюртма асосида Surface Book 5–8 ҳафтадан сўнг етказила бошланади, аммо энг қиммат моделга буюртмалар фақат 2016 йил 22 январидан очилади.\n01:38 Eve V планшети Microsoft Surface Pro’нинг рақибига айланади\n15:06 Microsoft 26 октябрда янги гаджетлар тақдимотини ўтказади\n15:02 Тармоққа Xiaomi’нинг илк ноутбуклари кўрсаткичлари ва нархи ҳақидаги маълумотлар чиқиб кетди


23 январ 2021, Тошкент вақти: 13:43\n12 март куни кечқурун Британия парламенти мамлакатнинг Европа Иттифоқидан чиқишига оид сўнгги таҳрирдаги келишувни овозга қўяди.\nБугунги мажлисдаги чиқишида Бош вазир Тереза Мэй, депутатлар овозга қўйилган келишув матнини маъқулламаса¸ Брекзитнинг амалга ошмай қолишини билдирди. Мэй¸ Британиянинг ЕИдан чиқиши бўйича умухалқ референдуми хулосасини ҳурмат қилувчи депутатларни¸ келишувни ëқлаб овоз беришга чақирди.\nОвозга қўйиш жараëнининг Лондон вақти билан кечи саот 8 да бошланиши кутилмоқда. Агар депутатлар келишувни рад этса¸ чоршанба куни парламентда Британиянинг 29 март куни иттифоқ таркибидан келишувсиз чиқиш-чиқмаслиги масаласи овозга қўйилади.\nАгар депутатлар ЕИдан келишувсиз чиқиш эҳтимолини ҳам рад этса¸ унда пайшанба куни Брекзит муддатини яна уч ойга кечиктириш масаласини овозга қўяди.\nЕИ бундай уч ойлик кечикишга фақат бир марта рухсат берилишидан огоҳлантирган. Бу эҳтимолларнинг ҳаммаси натижасиз тугаса¸ Британия ЕИда қолиш-қолмаслик масаласида такрор референдум ўтказишга мажбур бўлиши мумкин.


ZAMIN.UZ / LIFE STYLE / 08 Июн 2016 года823\nОта бўлиш - эркак кишининг ҳаётидаги энг мураккаб босқичлардан бири. Қандай қилиб яхши ота бўлиш мумкин? Ота ўз боласини нимага ўргатиши керак ҳамда бундай ҳолатда ўзини қандай тутиш лозим? Баъзи одатлардан халос бўлишга тўғри келади. Оиласига масъул бўлиш уйдаги тарбияни ўз зиммасига олиш деганидир. Кемани қайси томонга буриш отанинг ўзига боғлиқ. Қуйидаги тавсиялар оталар учун фойдадан холи бўлмайди, дейилади "Кун" нашрида. Ижтимоий ҳаётКўникинг, энди сизнинг ижтимоий ҳаётингиз янги босқичга чиқмоқда. Бола тўғри муҳитда ўсиши учун бошқа оталар билан бирга умумий қизиқишлар топишга тўғри келади. Социаллаштириш - шахс шаклланишининг энг муҳим қисмларидан бири. Янги ҳаёт босқичига мослашишингиз сизнинг шахс сифатида ривожланаётганлигингизни билдиради. Педагог маҳоратиҲар бир ота ўзида педагогик маҳоратни такомиллаштириши керак. Айнан сиз болани янги, улкан дунё билан таништирасиз - унга чўмилиш, югуриш, техникадан фойдаланиш, одамлар билан мулоқот қилишни ўргатасиз. Энг асосийси - болаларнинг шаклланишини шунчаки тақдир измига ташлаб қўймаслик. Агар шундай хатога йўл қўйилган тақдирда, буни умрнинг охиригача тўғирлаб бўлмаслигини унутманг! Динозаврларни билишЭртами кечми деярли ҳар бир бола динозаврга қизиқади. Барча калтакесаклар номини билиш - ота учун яхши маҳорат, чунки бола билмаган нарсасини отасидан сўрайди ва фарзандининг назарида отаси ҳамма нарсани билади. Ана шу тасаввурини чиппакка чиқармаслик учун болангизнинг қизиқишларига эътибор беринг ҳамда уни қизиқтирган саволларга жавоб қайтаринг.Ухлашга ётқизишБу борада асосий масъулият оналарга тушади, айниқса, боланинг ёши кичик бўлса. Қорни тўйдими - ухлашга олға! Оталар эса бунга бироз қийналишади. Улар қўлда кўтаришлари, шақилдоқ ўйинчоқлар билан чалғитишлари, ҳикоялар сўзлаб беришларига тўғри келади, буларнинг барини синовдан ўтказибгина, севимли фарзандингизни қайси усул билан ухлатиш осонроқлигини тушуниб оласиз. Бола билан бирга ўйнашҲар қандай бола ўзи билан ўйнашни талаб қилади. Бундан ташқари у отасининг йўқ жойдан ўйинчоқлар чиқариб беришига чин дилдан ишонади. Яхши ота ҳамма нарсани бажара олиши керак: Lego тўпламларини йиғиш, космик кема учун учиш майдонини тайёрлаш, тош ва чўплардан ёввойи ўрмон ясаш - бола хурсанд бўлса бас.Демагог маҳоратиБарча ёш оталарда суҳбат олиб бориш маҳорати сезиларли даражада ошади. Айниқса, фарзандини қандай бўлса-да чўмилиш, ойнага нарса отмаслик ва ёқтирмаган бўтқасини ейишга кўндиришга мажбур бўлган оталарда шундай ҳолат яққол сезилади. Болага қарашдаги асосий кўникмаларОзиқлантириш аралашмасини тайёрлай билиш, чўмилиш учун ванна ҳозирлаш, тагликни алмаштириш шулар жумласидандир. Шунингдек, ота фарзандининг туғилган санаси, вазни, бўйи ҳамда қон гуруҳини билиши лозим. Ҳужжатлар қаерда туришини билиш ҳам мақсадга мувофиқдир. Ҳар хил вазият бўлиши мумкин, ҳаётингизнинг янги босқичида ҳар қандай вазиятга тайёр туринг!


Diyor24\tPosted on Fevral 18, 2021\nЯқиндаги қиш совуқлари ёдингиздадир … Қаҳратонда анча азият чекдик-а!? Ишонасизми, сиз суратда кўриб турган оила ана шу совуқларни кўриб турганингиздек аянчли, абгор шароитларда ўтказишган. Термиз шаҳри, “Гулистон” маҳалласи, Ғ.Ғулом кўчаси 53 уйда яшовчи Раима Сафарова ҳозир икки ўғли билан истиқомат қилаяпти. Укаси, келини ва 2 нафар жиянлари бироз аввал ижарага жой топиб кўчиб чиқишган экан. “У пайтда укам мардикорлик қилиб нимадир топса, шерик бўлардик. Энди эса жуда қийналяпмиз!”, дейди Раима Сафарова. Уларнинг айтишларича, “Гулистон” маҳалласидан оилага ёрдам кўрсатилмаган. Уй қарздорлик сабаб, электр ва табиий газ тармоғидан узиб қўйилган. Она ва фарзандлари кунлик овқат, усти бош ташвишига бас кела олмай турганда, газ ва ток учун тўловни умуман ўйлашмаяпти. Раима опа ўтган йил октябрда Термиз шаҳар ҳокими И. Худойбердиев номига ёзган мурожаатини тақдим этди. Ҳойнаҳой, шунга асосан бўлса керак оилага мана бу “”шилтаси чиққан” газ плитасини беришган экан.\nҚадрли юртдошлар, расмий сайтимизда ҳозиргача эълон қилинган танқидий материаллардан фарқли равишда биз юқоридаги ҳолатни сиз ўқувчиларимиз ҳукмига ҳавола қилмоқчимиз. Келинг, бу гал қайсидир раҳбарга ёки унинг ёлғончи ходимларига кўз тикиб ўтирмасдан, биргалашиб имконияти чекланган ватандошларимизга ўзимиз ёрдам берсак. Таҳририятимиз тавсияси билан Раима Сафарова номига банк пластик карточкаси очилди. Оила бошлиғи, ёлғиз она жамоатчиликнинг доимий ёрдамидан умидвор эмас. У “… қийинчиликдан чиқсам, ишлаб пул топсам, озгина сармоям бўлса” дея ёрдам сўраяпти.\nХуллас, қийналган, ҳозирда усти-бош, озиқ овқатга муҳтож оилани доимий даромадга эга тўкис оилалардан бирига айланишига ёрдам беришимиз мумкин. Савобга қўшилиш истагидагилар учун Раима Сафарова банк пластик карта рақамлари «Халқ банки»: 8600 0604 3914 4214, тел: +99899 710-17-74\nТўлиқ видеони кўриш 👉 https://youtu.be/YlLUgDN8Eo4\nPrevious PostВИЛОЯТИМИЗДА “АҚЛЛИ” ГАЗ ҲИСОБЛАГИЧЛАР ЎРНАТИЛИШ ИШЛАРИ ДАВОМ ЭТМОҚДА\nNext PostКун тартибида: коррупцияга қарши курашиш мавзуси\nМансабдор шахснинг фарзанди жиноят содир этиб, жазодан қутулиб қоладими: Деновда қўлга олинган узунлик шахс очиққа чиқарилган\nЖИНСИЙ ТАРБИЯНИНГ ЎЗ ВАҚТИ ВА УСУЛИ БОР\nDiyor24 Noyabr 16, 2020


BBC Ўзбек хизмати ва Ўзбекистон электрон ОАВ миллий ассоциацияси ҳамкорлик қилади — Minbar\nBBC Ўзбек хизмати ва Ўзбекистон электрон ОАВ миллий ассоциацияси ҳамкорлик қилади\n3 май 10:08 4 дақиқада ўқийсиз Янгиликлар\nЎзЭОАВМА раиси Фирдавс Абдуҳолиқов (чапда) ва Би-Би-Си Ўзбек хизмати муҳаррири Хайрулло Файз Тошкентдаги маросимда. Foto: ЎзЭОАВМА.\nТошкентда Жаҳон матбуот эркинлиги кунига бағишланган халқаро форум доирасида Би-би-си Ўзбек хизмати ва Ўзбекистон электрон оммавий ахборот воситалари миллий ассоциацияси (ЎзЭОАВМА) ўртасида ҳамкорликка доир ўзаро тушуниш меморандуми имзоланди.\nМеморандумдан кўзланган мақсад Ўзбекистонда медиа ҳамкорликни янада ривожлантириш, жумладан, Ўзбекистон ва дунёда рўй бераётган воқеа-ҳодисалар юзасидан мунтазам ахборот (видео) алмашишдир.\nМеморандумни ЎзЭОАВМА раиси Фирдавс Абдухолиқов ва Би-Би-Си Ўзбек хизмати муҳаррири Хайрулло Файз имзолашган.\nЎтган бир неча ой мобайнида Би-би-си Ўзбек хизмати журналистлари тайёрлаган лавҳалар деярли ҳар ҳафта Ўзбекистоннинг "Севимли" каналида эфирга узатилмоқда.\nМеморандумни имзоларкан, ЎзЭОАВМА раиси Фирдавс Абдухолиқов чет эл оммавий ахборот воситалари билан ҳамкорлик Ўзбекистоннинг бой тарихи, сайёҳлик салоҳияти, мамлакатда кечаётган ислоҳотларни каттароқ аудиторияга тақдим этиш йўлида муҳим қадам эканини урғулади.\nБи-би-си Ўзбек хизмати муҳаррири Хайрулло Файзга кўра, бу ҳар икки томон учун бирдек манфаатли ҳамкорликдир.\n"Би-би-си Ўзбекистонда ўз ҳамкорларига эга бўлишдан мамнун ва бу икки томонлама ҳамкорлик лойиҳалари Ўзбекистонни дунёга, дунёни Ўзбекистонга яқинлаштиришга хизмат қилади", – деб айтган Хайрулло Файз.\nBBC ва Ўзбекистон\nБи-би-си Жаҳон хизмати таркибида 41 тилда телевизион, радио ва интернет дастурларига эга тил хизматлари бор.\nЎзбек хизмати 1994 йилда радиодастурлар билан иш бошлаган бўлса, бугунга келиб вебсаҳифа, ижтимоий тармоқлар ва "YouTube"да бир неча юз минглик ҳамда 2 миллионга яқин аудиторияси бўлган кундалик телевизион янгиликлар дастурига эга.\nБи-би-сининг глобал ҳафталик аудиторияси 350 миллионга яқин ва ўз-ўзидан бу рақамлар дунёга танилиш истагида бўлган Ўзбекистон учун ҳам муҳимдир.\nЎтган қарийб икки йил ичида ҳеч бир халқаро ахборот агентлиги Ўзбекистонни Би-би-си қадар кенг ва чуқур бир шаклда катта аудитория учун ёритгани йўқ.\nБи-би-си Ўзбек хизмати журналистлари тайёрлаган телерадиодастурлар, мақолалар инглиз тили дохил жаҳоннинг бошқа йирик тилларига ҳам таржима қилиниб, миллионлаб мухлисларга тақдим этилди.\nMarat Najibayev фотоси.\nBBC O'zbek ижодий гуруҳи Бойсун тоғларида. 2018 йил, август.\nБуюк Британиядаги Ўзбекистон элчихонаси билан биргаликда ўнга яқин лойиҳа амалга оширилди.\n2017 ва 2018 йилларда ўндан ортиқ журналист, хусусан МТРК журналистлари BBC меҳмони бўлишди.\n2018 йилда МТРК журналисти икки ҳафта давомида Би-би-си Ўзбек хизматида тажриба оширди.\n2017 йилда ЎзА мухбири ҳам Ўзбек хизматида иш тажрибасини ошириб, ватанга қайтган эди.\nBBC Media Action журналистлари билан ЎзЭОАВМА журналистлари бир неча тренингларни ўтказишди.\nМТРК ва ЎзЭОАВМАнинг юздан ортиқ журналисти BBCнинг таниқли журналистларидан касб ва янги технологиялар сирларини ўрганишмоқда.\nҚўшма лойиҳа ва режалар\nBBC Ўзбек хизмати шу кунларда бобурийлар даврининг энг илғор маликалари ҳақида махсус телевизион дастурларни суратга олиш устида ишламоқда. Айни дастурларни ЎзЭОАВМА билан ҳамкорликда тайёрлаш режаланган.\nКатталангар Қуръони тарихига доир "Катталангар сири" ҳужжатли фильми ҳам ЎзЭОАВМА журналистлари билан биргаликда суратга олинади. Бу лойиҳа ҳам нафақат ўзбек, балки инглиз тили дохил жаҳоннинг бошқа тилларига таржима қилинади.\nЎзбекистоннинг Афғонистонда тинчликпарвар ташаббуслари ҳақида ҳикоя қилувчи ҳужжатли фильмни шу йил август ойида суратга олиш режаланган.\nАйни дамда муқаддас Рамазон ойи давомида ЎзЭОАВМАнинг "Севимли" канали билан биргаликда маърифий дастурлар Би-би-си журналистлари билан бирга тайёрланади ва ҳам Би-би-си Ўзбек телевизиони, ҳам "Севимли"да эфирга узатиб борилади.\nЎтган йили Би-би-си Ўзбек хизмати "Ўзбекистон дўстлари" дипломи ва эсдалик белгиси билан тақдирланган.\nБундан ташқари, Ўзбекистондаги илғор тадбиркор аёллар ҳақида ҳикоя қилувчи махсус телевизион лавҳаларни суратга олиш жараёни якунланди ва ҳозир у эфирга тайёрланмоқда.\nШу йил кузда Ўзбекистонда ногирон инсонлар ҳаёти ҳақида ҳикоя қилувчи телевизион фильм суратга олинади.\nИкки томонлама ҳамкорлик истиқболига оид режаларда Би-би-сининг 15 дақиқагача бўлган, Ўзбекистоннинг сайёҳлик салоҳияти, маданияти ва дунёнинг илғор технологиялари, инглиз тили дарслари ҳамда маърифий мавзуларни ўз ичига олган дастури ҳам Ўзбекистондаги ҳамкор телевизион каналларга тақдим этилиши кўзда тутилган.\nАйни пайтда Ўзбекистондаги қатор етакчи онлайн нашрлар билан ҳам ҳамкорликка доир келишувлар устида ишлар бошланган.\nБи-би-си ўзбек журналистлари ЎзЭОАВМА\n“Би-би-си”га Ўзбекистонда ишлашга рухсат берилди\n4 июн 20:37 1 дақиқада ўқийсиз\n15 май 16:26 5 дақиқада ўқийсиз


Президент Шавкат Мирзиёев таъкидлаганларидек, “...Ҳар қайси давлат, ҳар қайси халқ интеллектуал салоҳияти, юксак маънавияти билан қудратлидир. Бундай енгилмас куч манбаи эса аввало инсоният тафаккурининг буюк кашфиёти – китоб ва кутубхоналарда... Имом Бухорий, Беруний, Хоразмий, Ибн Сино, Жалолиддин Рўмий, Алишер Навоий мероси халқимизнинг миллий юксалишига катта ҳисса қўшган”.\nАслида китобхонлик, бадиий адабиёт тарбия, таълим ва ривожланиш каби ташқи омилларни шакллантирувчи восита сифатида саналса, унда ифодаланган воқеий лаҳзалари шахсиятга таъсир қилади ва натижада, инсон мазкур бир доира ёки соҳага оид билим манбаини ошириб, баъзи ўринларда ҳатто маданий озуқа ҳам олади. Ҳаётда жуда муҳим дўст борки, соҳибқирон Амир Темур таъбири билан айтганда: «...Барча бунёдкорлик, яратувчилик ва ақл-идрокнинг, илму дониши асосидир ва ҳаётни ўргатувчи мураббийдир». Ана шу садоқатли, ишончли ҳамроҳ – китоб, бошқача айтганимизда – бадиий адабиётдир. Ҳар доим баркамол шахсни тарбиялаш ва шакллантириш таълимнинг асосий таркибий қисмларидан ҳисобланиб келинган. Таълим жараёнида бадиий адабиётнинг энг муҳим, асосий вазифаси ўсиб келаётган ёш авлодга умумлаштирилган бошқа фанлар кесимидаги назарий билимлар билан бир қаторда, адабий асар орқали ёшларда чуқур ва барқарор инсоний туйғуларни шакллантириш, фикр юритишга ундаш, дунёқарашини кенгайтириш, оламдаги ўзгаришларни илғаш, шахснинг хулқ-атворини тўғри йўналтиришга ундовчи таъсир кучидан фойдаланиш саналади.\nБадиий адабиёт таъсирининг китобхон учун яна бир фойдали жиҳати шундаки, ўқувчи идеал ва асосий шахсий муносабатларни шакллантирадиган маълум бир асар қаҳрамони билан танишгач, у учун ушбу «идеаллик» ҳолати аниқ ҳаётий тимсолга айланади ва бу асосий муносабат - унинг ҳаётий тажрибаси ва дунёқарашини ўзгартиради.\nБиз биламизки, кўпинча бадиий асарларда тўқималарга бой ҳаётий воқеалар ҳам тасвирланади. Китобхон ҳар бир ўқиган асаридан тегишли хулосани чиқариши ва ўзи учун нима муҳимлигини идрок қилиши мумкин. Нима бўлганда ҳам – ҳар бир ҳодисотдан бир ҳикмат излаш мумкин... хоҳ у реалистик, хоҳ фантастик жанрдаги асар бўлсин.\nМумтоз адабиёт шахсиятни ривожлантиришнинг маълум босқичларида, китобхонни эзгуликка чорлаши, воқеалар ва қаҳрамонларнинг хатти-ҳаракати бугунги замонавий ҳаёт тажрибасига мос келмаса-да, барибир ҳаётга бўлган соф инсоний туйғулар маълум бир руҳий куч сифатида таъсир қилиши мумкинлигини эътироф этиш ўринли. Л.Н.Толстой айтганидек: «..... Турли хил эртаксифат ҳикояларни - аслида тинчланиш учун ўқийман, зеро уларда гўзал ҳаёт манзараси эҳтиросларга бой бўлса-да, баъзи кезлари олижанобликка ундайди, бу каби асарлардан ўзим учун бир қаҳрамон образини яратишда фойдаланаман».\nБугунги кун китобхони учун китоблар силсиласи турли-туман. Хоҳ қўлёзма ҳолатида, хоҳ босма, хоҳ рақамли электрон тарзда олиб ўқиш имконияти мавжуд. Аслида ким учундир босма нашрни қўлга олиб ўқиш завқ берса, кимдир планшетдан ўқиган асарини тўлқинланиб ҳикоя қилиб бериши мумкин. Ўсиб келаётган болаларни гўдаклигидан бадиий адабиёт намуналари билан таништириб бориш, адабиётга ошно қилиш, кичик ёшдан китобсевар қилиб улғайтириш – чамамда бутун жамият вакилларининг муҳим вазифаси. Зеро, Президентимиз Ш.М.Мирзиёев таъкидлаганларидек: «...китобни ўқиш, ўқитиш етарли даражада эмас. Болаларимизни боғча ёшидан, бошланғич синфлардан кичик-кичик китобларга ўргатиш, шу орқали уларни китобсевар этиб улғайтириш зарур. Шундагина жамиятимизда китобхонлик муҳити шаклланади, бошқалар ҳам китоб ўқишга қайтади».\nМамлакатимизда ўсиб келаётган ёш авлоднинг китобхонлик маданиятини ошириш учун амалга оширилаётган ислоҳотлар бежизга эмас, бинобарин, келажак авлоднинг камолоти илм олиш, билимли бўлиш билан белгиланади. Бу борада Ўзбекистон Республикаси Президенти Шавкат Мирзиёев томонидан 2017 йилнинг 12 январь куни «Китоб мутолааси ва китобхонлик маданиятини оширишга қаратилган» фармойиши эълон қилинган эди. Шу фармойиш билан бир қаторда Президентимизнинг 2017 йил 18 апрелда «Алишер Навоий номидаги Ўзбекистон Миллий боғи ҳудудида Адиблар хиёбонини барпо этиш тўғрисида»ги қарори ҳам имзоланди. Мазкур ҳужжат ижроси доирасида Алишер Навоий номидаги Ўзбекистон Миллий боғи ҳудудида кенг кўламли бунёдкорлик ишлари олиб борилиб, боғ ҳудуди ободонлаштирилди. 2020 йил баҳорда Давлатимиз раҳбари ташаббуслари асосида «Адиблар хиёбони» барпо этилди. Алишер Навоий номидаги Ўзбекистон Миллий боғи ҳудудида кенг кўламли бунёдкорлик ишлари амалга оширилди. Ушбу хиёбонда Ўзбекистон ёзувчилар уюшмаси биноси, Зулфия, Ойбек, Ҳамид Олимжон, Абдулла Орипов, Эркин Воҳидов, Муҳаммад Юсуф, Ғафур Ғулом ва бошқа атоқли ватанпарварлар сиймоси акс этган ҳайкалларни кўриш мумкин.\nҚадимда донишмандлардан бири: «...Асарни ўқишга шайланган китобхон, аввало муқовага қараб китобни жавондан олади, аммо уни ўқиб, уқиб олгач – мазмун-моҳиятига қараб баҳо беради...», деган экан. Ҳақиқатдан ҳам, китобнинг асл моҳиятини у билан танишгач, ўқиганда билиш мумкин.\nЎзбек халқимиз азалдан китобхонликни азиз санаган, биз биламизки, тарихдан мушоирахонлик, китобхонлик давралари уюштирилган, кейинчалик оила вакиллари жамланганда асар муҳокамаси бўлиб ўтган, баъзи кезларда эса оилавий йиғилиб бадиий китоб ўқилган. Қаҳрамонлар муҳокама қилиниб, уларнинг хатти-ҳаракатлари баҳоланган. Ана шундай оилаларда фарзандлар китобга меҳр қўйиб вояга етишган. Аслини олганда бизнинг ота-боболаримиз китобсевар бўлишган ва биз шундай аждодларнинг авлодимиз, руҳан ва маънан китоб ўқишга ошно миллатмиз. Aдабиётни ўрганиш орқали эса биз - ҳаётни тушунамиз.\nАзиза Орипова, доцент


Қирғизистон мамлакат пойтахтида хавфсизлик чораларини кучайтирмоқда\n19:16 / 30.08.2016 5013\nҚирғизистон президенти мамлакат пойтахти Бишкек шаҳрида хавфсизлик чораларини кучайтириш ва хорижий элчихоналарни қўриқлаш ишларини кучайтириш тўғрисида кўрсатма берди. Бунга, 30-август куни эрталаб, ҳудкуш террорчи автомобилда Хитой элчихонасига бориб урилгач, портлаш юз бергани сабаб бўлган.\nБу воқеа оқибатида 5 киши енгил жароҳатланган. Ҳужум қилган террорчи ўзини портлатиб юборган. Ҳодиса “террорчилик” дея баҳоланган. Расмий Пекин воқеага "жиддий террорчилик ҳужуми", дея изоҳ берган.\n"Президент Алмазбек Атамбаев пойтахт ва минтақаларда аксилтеррор амалиётларни олиб бориш, хусусан муҳим аҳамиятга молик ва дипломатик ваколатхоналарни қўриқлашни кучайтиришга кўрсатма берди", - дейилади давлат раҳбари сайтида.


“Мистер Бин”нинг нодир машинаси савдога қўйилди - Carzone.Uz\n“Мистер Бин”нинг нодир машинаси савдога қўйилди\n“Мистер Бин” роли билан томошабинларга кулги улашган британиялик машҳур актёр Роуэн Аткинсон коллекциясидаги Land Rover автомобилини кимошди савдосига қўйди. Бу ҳақда Silverstone auctions сайти хабар бермоқда. Мутахасислар машинага 45дан 58 минг долларгача баҳо бермоқда.\nАктёрнинг Land Rover 90 Celebration Heritage Edition серияли автомобили 400 нусхада ишлаб чиқарилган. Унда модернизациялашган DBS стереотизими мавжуд, кузовида шатак илмоғи бор. Қолаверса, итларни олиб юриш учун қўшимча кожух қопланган.\nРоуэн Аткинсконнинг суперкарларга ишқи тушган. Унинг гаражида ўнлаб суперкар, жумладан, 50-йилларга мансуб автомобилларни ҳам топиш мумкин. Актёрнинг мақолалари автомобилга оид журналларда мунтазам чоп этилади.\n2015 йилда Аткинсон McLaren F1 GTR автомобилини 12,2 млн долларга сотган. Бу машинада у 2009 ва 2011 йилларда аварияга учраганди. Иккинчи мартасида машина нам йўлда сирғаниб симёғочга урилган. Актёр қаттиқ шикастланмаган, аммо машина ёниб кетган.\n#Land Rover#кимошди#нодир машина#савдо


Россия мухолифати раҳбари Алексей Навальний 15 ноябрь куни Страсбургда суд ҳукми ўқилгандан сўнг журналистлар билан суҳбатлашмоқда.\nЕвропа инсон ҳақлари суди (ЕИҲС) Россия мухолифатининг танилган етакчиси Алексей Навальний фойдасига ҳукм чиқарди. Суд ҳукмига кўра¸ Россия ҳокимият идоралари бир қанча айблов эълон қилиш ва қамоққа ташлаш билан Навальний ҳақларини поймол қилган ва бу айбловларга унинг сиёсий фаолияти сабаб бўлган.\nФранциянинг Страсбург шаҳрида жойлашган Европа инсон ҳақлари суди 15 ноябрь куни ҳукмини эълон қилди. Унда ўтган сафар Навальний фойдасига чиқарилган ҳукм устидан Россия берган шикоят аризаси рад этилади.\nСуднинг сўнгги ҳукми билан олдинги ҳукм ўз кучида қолдирилди.\nҲукмда қайд этилишича¸ Россия ҳокимият идоралари 2012 ва 2014 йилларда Навальнийни етти марта қамоққа олиш ва икки марта суд олдидан ҳибсхонада ушлаб туриш билан унинг ҳақларини топтади, бу чораларнинг “ҳуқуқий мақсади бўлмаган” ва улар “демократик жамият табиатига зид ҳолатлардир”.\nРоссия Конституцион суди олдинроқ, агар ЕИҲС суди ҳукмлари Россия конституциясга зид бўлса, ҳокимият вакиллари уларни бажармаслиги мумкинлиги хусусида қарор чиқарган эди.\nРоссия Страсбург судида бир неча шов-шувли ишни ютқазди ҳамда сиёсий сабабларга кўра очилган ўнлаб иш учун отнинг калласидай товон пули тўлашга буюрилди.\nРоссия президенти Владимир Путиннинг энг машҳур танқидчиларидан бири Навальний Страсбургдаги суд мажлисида иштирок этди ва Инстаграмга укаси Олег билан тушган суратини қўйди.\nАввалроқ¸ 13 ноябрь куни Навальнийнинг Москвадан чиқиб кетишига рухсат этилмагани хабар қилинган эди.\nФедерал суд нозирлари хизмати (ФСНХ) вакили унинг “Кировлес” давлат ёғоч саноати компаниясидан қарзи борлигини ва шу сабабли чиқиб кетиши тақиқланаётганини айтди. Навальний сиёсий сабабларга кўра ушбу жиноий иш бўйича икки марта судланди.\nФСНХ вакили кейинчалик жарима тўлангани сабабли Навальнийнинг чет элга сафар қилишига чекловлар олиб ташланганини билдирди.\nНавальний ФСНХни “ноқонуний амали” учун судга бериб, ундан кўрган 29,542 рубллик молиявий зарарини қоплашни талаб қилмоқчи экани ҳақида баёнот берди. У билан адвокати ФСНХнинг қарорига кўра бир оз муддат чет элга чиқа олмай қолган эди.\n42 яшар Навальний 2001 йили қатор йирик норозилик намойишларини ташкил қилди ҳамда Путиннинг атрофидагиларни коррупцияда айбловчи бир қанча ҳисоботлар эълон қилди.\nУ намойишларни тартибга солувчи қонунларни бузганликда айбланиб, қайта-қайта 10 кундан бир неча ҳафтагача қамоққа ташланди.\n"Навальний 2011 йилдан бери тахминан 200 кун қамоқда ўтирди, шулардан 140 кунини 2018 йил мартидаги президент сайловида Путинга қарши номзод бўлишга ҳаракат қилгани учун панжара ортида ўтказди", деди унинг матбуот котибаси.\nСайлов ўтказувчи идоралар Навальнийнинг гўё иккита молиявий иш бўйича айбдор эканини баҳона қилиб, сайловда қатнашишига йўл бермади.\nКремлнинг ашаддий танқидчиси Алексей Навальнийга Россиядан чиқиш тақиқланди\n"Росгвардия" қўмондони Алексей Навальнийнинг таклифига жавобни "кейинроққа" сурди\nПутин президентлигидан норозилар намойишида юзлаб одам ҳибсга олинди (ВИДЕО)


"Қамалишдан қўрқиб¸ Ўзбекистондан қочиб кетдим"\nПахта тозалаш заводининг собиқ бошлиғи ўзидан ҳам кўра¸ Тошкентда қолган яқинлари тақдиридан хавотирда.\nБу гапни диний эътиқоди учун тазйиққа учраганлар эмас¸ балки Ўзбекистондаги пахта тозалаш заводларидан бирининг собиқ бошлиғи айтади.\n“Ноҳақ қамалиб кетишдан қўрқиб Ўзбекистондан қочдим”\n“Эркин микрофон”га 18 май куни ўзини Сурхондарё вилоят Қизириқ туманидан деб таништирган Абдувоҳид Қиличев постсовет мамлакатларидан бирида туриб мурожаат қилди.\nАйтишича, у Денов туманидаги Хайрабод пахта тозалаш заводида бир муддат бошлиқ бўлиб турган, ёши 58 да, ватанни қамалиб кетишдан қўрқиб ташлаб чиққан.\nЎзини мутлақ айбсиз, деб билаётган Абдувоҳид Қиличевга гапларини айтиб олишига имкон бердик.\n- Менинг исмим Абдувоҳид. Фамилиям Қиличев. Сурхондарë вилояти, Қизириқ туманиданман. 58 ëшдаман.\nОзодлик: Микрофонни ëққунча “Ҳозир Ўзбекистондан ташқаридаман. Мени судламоқчи бўлишаяпти Ўзбекистонда. Шунинг учун қочиб чиқдим. Ўзбекистонга қайтиб борсам, мени қамаб қўйишади” деб зорландингиз.\nОзодлик: Шу қочиб чиққанлигингиз тарихини айтмоқчисиз, шикоят қилиб олмоқчисиз. Шунчалик қочиб чиқиб олган экансиз, гапириб олишга ҳаққингиз бор.\n- Аввало чиқишимнинг сабаби, менинг учта қизим Тошкент шаҳрида ....\nАбдувоҳид Қиличев билан суҳбат\nАзиз тингловчи, биз қамалиб кетишдан қўрқиб Ўзбекистонни тарк этган сурхондарёлик Абдувоҳид Қиличевга гапириб олиш имконини бердик, холос.\nУ кишини ватандан қочишга мажбур қилган омилларни тушунишга уриниб кўрдик.\nПрокуратура Қиличевни айблар экан, балки чиндан ҳам инкор этиб бўлмайдиган далиллари бордир.\nЛекин, ўзингиз эшитганингиздек, Қиличев ўзи устидан ўтадиган судловнинг одил бўлишига ишонмаяпти.\nБалки чиндан ҳам Абдувоҳид Қиличев мутлақо айбсиздир?\nБалки узоқ Сурхондарёда Қиличев ва у билан бирга судланаётганлар ишига Тошкентдаги мутасаддилар эътибор бериб қўяр, деган умид билан суҳбатни эшиттиришга қўйдик.\n“Сув сўраб бормаган жойимиз қолмади”\nСурхондарёлик Қиличев суднинг одиллигига ишонмай шикоят қилиб турган бир пайтда Тошкентнинг Бектемир туманида истиқомат қилувчи Клара опа ўзи яшовчи кўпқаватли уйда иссиқ сув йўқлигидан арз қилди.\n- Мен Тошкент шаҳри Бектемир туманида тураман. Алимова Клараман. Кўп қаватли уйларни, 56-автобазага қарашли 5 этажли иккита дом бор. Ўша иккита домда иссиқ сув масаласи муаммо бўлиб турибди.\nОзодлик: Иссиқ сув йўқми?\n- Иссиқ сув масаласи бўйича менимча ҳеч кимда қарз йўқ. Лекин ўша иккита дом 56-автобазага қарашли бўлиб, улар банкрот бўлгандан кейин шаҳар теплоэнергиясига ўтказмоқчи бўлган. Булар қабул қилмаяптими ë ҳаракат қилмаяптими туманимиз ҳокимияти ҳар доим мажлисларда ваъда беради икки ҳафтадан кейин, бир ҳафтадан кейин. Қиши билан отоплениедан келадиган иссиқ сувдан фойдаландик мана шу антисанитария ҳолатда. Отопление ўчди, иссиқ сув йўқ. Ҳар доим хат билан чиқамиз, маҳалла комитети билан чиқамиз, гаплашамиз. Икки ҳафта, икки ҳафта – бу икки ҳафтаси ҳеч тугамайди. Икки ҳафтадан кейин дейди. Мана бугун ҳам қўнғироқ қилган эдим. Икки кундан кейин, деди. “Аниқми? Икки кундан кейин берасизларми?” десам, “Кўрамиз энди” дейди. Запчасть йўқмиш.\nОзодлик: Бектемир туманида сиз яшаëтган домда иссиқ сув йўқ экан. Шу ҳақда мана Озодликка айтаяпсиз. Бошқа борадиган жой йўқми ëки ҳамма жойга бориб бўлдингларми бу масала билан?\n- Борадиган жойимиз маҳалла комитетидан бошладик. Маҳалла комитети “ҳокимиятга борманглар” дейди. Ҳокимиятга хат билан чиқдик. Ҳамма домдагилар қўл қўйишди, талаб қилдик. Телевизорга ҳокимимиз чиқиб “Мана сувлар берилаяпти. Ҳамма ëқ яхши” дейди. Ваҳоланки йўқ.\nОзодлик: Мана Озодликка мурожаат қилдингиз. Мурожаатингизни эфирда берамиз. Шикоятингиз эфирда эшиттирилгандан кеин иссиқ сув пайдо бўлиб қолади деб ўйлайсизми? Ишонасизми шунга ишонмайсизми?\n- Энди билмайман. Ҳаракат қилиш керакку барибир. Қаëққадир айтиш керак. Мен масалан “қаëққа борсангиз, бораверинг” деган гапларни эшитдим. Шу бугун қўнғироқ қилайчи. Зора халққа фойдаси тегиб иссиқ сув бериб қолса. Мана 30 апрелда президентимизнинг қарорлари чиқдику. Кўп қаватли уйларда ëрдам берилсин. Ремонт қилинадиганлари қилинсин, сув берилсин” деди, дейди Клара опа.


БУГУН АЙНИ ПАЙТГА ҚАДАР ЮРТИМИЗДА 416 НАФАР КОРОНАВИРУСГА ЧАЛИНГАН БЕМОР СОҒАЙДИ\n2020 йил 15 сентябрь соат 18:00 ҳолатига кўра, Ўзбекистонда коронавирус инфекцияси қайд этилганлар сони 48 429 (+237) нафарни ташкил этмоқда.\nШу билан бирга, Тошкент шаҳрида яшаган 70 ёшли М.Э. (аёл) ҳамда 66 ёшли Т.Х. (аёл), жами 2 нафар коронавирусга чалинган бемор вафот этди.\nБугун айни пайтга қадар Тошкент шаҳрида 198 нафар, Тошкент вилоятида 114 нафар, Самарқанд вилоятида 53 нафар, Наманган вилоятида 23 нафар, Хоразм вилоятида 12 нафар, Андижон вилоятида 9 нафар, Қашқадарё вилоятида 5 нафар ҳамда Фарғона вилоятида 2 нафар бемор тузалди.\nШундай қилиб, юртимизда 44 942 (+416) нафар коронавирус инфекциясига чалинган фуқаролар (93 фоиз) соғайган.\n‼Ҳозирда мамлакатимизда 3 085 нафар беморга шифокорларимиз томонидан белгиланган стандартлар бўйича даво чоралари кўрилмоқда.\n15.09.2020 | Янгиликлар


Тошкент шаҳар ҳокимлиги матбуот хизматига янги раҳбар тайинланди - UzNews.uz\n27 февраль, 19:14\nТошкент шаҳар ҳокимлиги матбуот хизматига янги раҳбар тайинланди\nМазкур лавозимни Тошкент шаҳар маҳаллалар кенгаши бошқаруви раиси эгаллаган.\nМаҳмудхўжаев Фурқат Сидиқхўжаевич Тошкент шаҳар ҳокимлиги матбуот хизмати раҳбари — матбуот котиби, ҳокимнинг ахборот сиёсати масалалари бўйича маслаҳатчиси этиб тайинланди, деб хабар бермоқда пойтахт маъмуриятининг матбуот хизмати.\nФурқат Маҳмудхўжаев 1965 йилда Тошкент шаҳрида туғилган. 1989 йил Тошкент давлат техника университети тугатган. 2018 йилдан ҳозирги вақтгача Тошкент шаҳар маҳаллалар кенгаши бошқаруви раиси бўлиб ишлаган.


ШЎРЧИ ТУМАНИДА 120 ТА ИШ ЎРНИ ЯРАТИЛДИ\nБугун юртимизда экспортбоп маҳсулотлар ишлаб чиқариш сифатини ошириш ва улар турини кенгайтиришга, маҳаллий хомашё ва имкониятлардан тўғри фойдаланиш борасида бир қатор ижобий ишлар амалга оширилмоқда.\nЖумладан, Сурхондарё вилояти Шўрчи туманидаги «Мўмин текстил» масъулияти чекланган жамиятида юқори сифатли ип-калава ишлаб чиқариш йўлга қўйилди.\nУмумий қиймати 5,6 млн. долларни ташкил этган лойиҳа доирасида, 2,9 гектар майдонда бунёд этилган мазкур корхонада йилига 3 минг тонна ип-калава ишлаб чиқариб, маҳсулотлар тўлиқ экспортга йўналтирилиши белгиланган.\nМаҳсулот сифатини юқори босқичга олиб чиқиш мақсадида Германиянинг “Риетер” компанияси замонавий технологик ускуналари ва дастгоҳлари билан жиҳозланган мазкур корхонада маҳаллий хомашёни сифатли қайта ишлаш, рақобатбардош саноат маҳсулотлари ишлаб чиқаришни кўпайтиришга алоҳида эътибор қаратилмоқда.\nМазкур корхона мамлакатимиз саноати ривожланишига ўз ҳиссасини қўшиш билан биргаликда, аҳолининг бандлигини ҳам таъминламоқда. Бу корхонада меҳнат қилаётган 120 та ишчи-ходимнинг аксарияти касб-ҳунар коллежини битирган ёш мутахассислардир.


Дунёдаги энг йирик оммавий қабр топилди. У болаларга тегишли - Халқ сўзи\nДунёдаги энг йирик оммавий қабр топилди. У болаларга тегишли\n16:34 27 Апрель 2018 Дунё\nПеруда археологлар болаларнинг оммавий қабрини топишди. У шу пайтгача аниқланган энг катта оммавий қабр ҳисобланади.\nМутахассисларнинг маълум қилишича, тахминан 140 та скелет топилган. Қазилма ишлари АҚШ Миллий географик ҳамжамияти томонидан қўллаб-қувватланган.\n“National Geographic” порталининг ёзишича, бу ерда 5 ёшдан 14 ёшгача бўлган болалар ва 200та ёш ламанинг жасади дафн этилган. Улар 550 йил муқаддам ўлдирилгани айтилмоқда. Нега деганда, болалар ва ҳайвонларнинг қовурғалари синган. Яна бошқа жароҳат излари ҳам бор. Шунингдек, бу ерда уч нафар ёши катта одам, икки нафари бошидан оғир жароҳат олган аёл киши ҳам дафн этилган.\nАрхеологларнинг тахминича, улар қандайдир маросим туфайли қурбонлик қилинган.


30 йил кутилган байрам. “Ливерпуль” Англия чемпиони бўлди | Qalampir.uz\n30 йил кутилган байрам. “Ливерпуль” Англия чемпиони бўлди\nСпорт\t26 Июнь 08:50 6181\n“Ливерпуль” Англия футбол чемпионатида турнир якунланишига етти тур қолганида ғалаба қозонди. Кеча, 25 июнь куни турнир жадвалида иккинчи ўринда бораётган "Манчестер Сити" 31-тур учрашувида “Челси”га 1: 2 ҳисобида ютқазиб қўйди ва Юрген Клопп жамоасига етиб олиш имкониятидан маҳрум бўлди.\n“Ливерпуль” 86 очкога эга бўлган бўлса, “Манчестер Сити” 63 очкони қўлга киритди. Шу сабабли “Ливерпуль” мамлакатнинг 19 карра чемпионига айланди. Клуб 1989/90 йилги мавсумда мамлакат чемпионлигини қўлга киритган эди. Бугунгача “Ливерпуль”дан кўра энг кўп "Манчестер Юнайтед" чемпионликни қўлга киритган ҳисобланади – 20 марта.\nБундан ташқари “Ливерпуль” 14 марта Англия чемпионатида иккинчи ўринни эгаллаган. Шунингдек, клуб Англия кубогида етти марта ғалаба қозонган, Англия лигаси кубогида эса саккиз маротаба қўли баланд келган. “Ливерпуль” жамоаси олти марта Чемпионлар Лигасида энг яхши деб топилди, уч марта UEFA кубогида (ҳозир Европа Лигаси) ғолиб чиқди.\nЧемпионат тугашига етти тур қолганда чемпионнинг аниқланиши Англия Премер-лигасидаги рекорд бўлди. Аввалгиси турнир тугашидан беш тур олдин – 2000/01 мавсумида "Манчестер Юнайтед" томонидан ташкил этилган. 2017/18 йилги мавсумда "Манчестер Сити" томонидан ушбу кўрсаткич такрорланган.\nЮрген Клопп жамоани Англия чемпионатига олиб борган биринчи немис мураббийига айланди. Мутахассис 2015 йил октябрь ойида “Ливерпуль”ни бошқарган, бундан олдин у Дортмунднинг “Боруссия”си билан бирга ишлаган. Жамоа билан икки марта Германия чемпиони бўлган.\n“Ливерпул”нинг 17 та голига муаллифлик қилган мисрлик Муҳаммад Салоҳ турнирнинг энг яхши тўпурари бўлди. Жамоа кетма-кет учинчи мавсумда барча турнирларда 100 ва ундан ортиқ гол урди. Клуб 31 та учрашувда ўз стадионида бирор марта ҳам ютқазмади.\nАнглия чемпионати 17 июнь куни тикланди. Ўйинлар хавфсизлик чораларига мувофиқ, томошабинларсиз ўтказилади. Жамоаларга беш нафаргача футболчи алмаштиришга рухсат берилади.\n28 Сентябрь 10:15 52448\n27 Сентябрь 21:41 45751\n28 Сентябрь 15:22 24798\n28 Сентябрь 09:43 23300\n28 Сентябрь 09:27 23191


Шольц: Украинанинг альянсларга аъзолиги масаласи кун тартибида йўқ — Путин билан Шольцнинг бугунги музокараси нима беради? - zarnews.uz\nУкраинанинг ҳар қандай альянсга аъзо бўлиши масаласи ҳозирда кун тартибида эмас. Бу мавзунинг жорий кун тартибида йўқлиги ҳақида Германия канцлери Олаф Шольц Украина президенти Владимир Зеленский билан учрашувдан сўнг маълум қилди, деб ёзади “ТАСС”.\nШольц Киевнинг НАТОга кириши масаласини Москва жиддий ташқи сиёсат мавзусига айлантираётганини ғалати деб атади. Канцлер, шунингдек, Украинанинг ҳудудий яхлитлиги Берлин учун устувор масала бўлиб қолаётганини таъкидлади.\nАввалроқ Шольц Германия Киевни қўллаб-қувватлашда давом этиши ва унинг томонида эканлигига ишора қилганди. Унинг қўшимча қилишича, дунёнинг ҳеч бир давлати Украинага Германия каби бирдамлик кўрсатмаган. Немис канцлери Берлиннинг қўллаб-қувватлаши Украинани янада кучли ва мустақил қилганига аминдир.\nГермания канцлери Олаф Шольц бугун Москвада Россия президенти Владимир Путин билан учрашиб, Украина инқирози юзасидан кескинликни юмшатишга уриниб кўради. Ташриф арафасида Шольц ҳар қандай кейинги ҳарбий тажовуз "Москва учун оғир оқибатларга олиб келиши" ҳақида огоҳлантириб, Германия зудлик билан деескалация ҳаракатини кўриш тарафдори эканлигини таъкидлади.\nКеча Киевда Владимир Зеленский билан музокаралар олиб борган Олаф Шольц Россия ва Украина ўртасида тўғридан-тўғри мулоқот ўтказишга чақирди. Кремль аввалроқ Путин ва Зеленский ўртасидаги учрашув эҳтимолини истисно қилмаслигини, шу билан бирга Россия бундай учрашувдан қандай натижа кутишини тушуниши кераклигини таъкидлаган эди.\nРоссия президенти матбуот котибининг айтишича, етакчилар Россиянинг хавфсизлик кафолатлари бўйича талаблари, Украина инқирози ва “Шимолий оқим-2” газ қувурини муҳокама қилади. Ўтган ҳафта АҚШ президенти Байден “Россия босқинчиси бўлса”, “Шимолий оқим-2” тўхташини очиқчасига айтди. Аммо шунда Байденнинг ёнида турган Олаф Шольц қувур масаласига тўхталмоқчи бўлмагани кўриниб турарди.\nХуллас баъзилар Шольцнинг бугунги ташрифини "энг ёмон cценарийнинг олдини олишга қаратилган сўнгги уриниш" деб баҳолашса, бошқалар унинг миссиясини кам амбицияли ва саъй-ҳаракат асосан мулоқот каналларини очишдан иборат деб билишади.\nТеглар: Германия Россия Украина


Қибрайда фожиа: 18 яшар йигит ўз жонига қасд қилди - xabar.uz\nҚибрайда фожиа: 18 яшар йигит ўз...\n27.06.2020 13:19 0 4611\nҚибрайда касб-ҳунар коллежи битирувчиси Д.Қ. ўзини осиши натижасида вафот этди. Айни мазмунда ижтимоий тармоқларда тарқалган хабарларни Бош прокуратура матбуот хизмати тасдиқлади.\nФожиага нима сабаб бўлгани ҳозирча аниқмас, ўлим ҳолатига ойдинлик киритиш мақсадида судга оид тиббий экспертизаси тайинланган.\nҚибрай туман прокуратураси томонидан терговга қадар текширув ўтказилмоқда.\nҲодиса 06/06, 13:52\nКоронавирус 22/03, 22:59


БОЛАЛАР ВА ОИЛАЛАР ФАРОВОНЛИГИ - Ўзбекистон овози газетаси\nжамият тараққиётини белгилайди\nПойтахтимизда «Ўзбекистонда болалар ва оилалар фаровонлигини таъминлашда ижтимоий ишни мустаҳкамлаш» мавзусида халқаро форум бўлиб ўтди.\nФорум Республика болалар ижтимоий мослашув маркази, «Sen yolg’iz emassan» республика жамоатчилик болалар жамғармаси, «Оила» илмий-амалий тадқиқот маркази, Халқ таълими, Соғлиқни сақлаш, Олий ва ўрта махсус таълим вазирликлари, Ўзбекистон Миллий университети ҳамкорлигида БМТнинг Ўзбекистондаги Болалар жамғармаси (ЮНИСЕФ) ваколатхонаси кўмагида ташкил этилиб, унда тегишли вазирлик ва идораларнинг раҳбарлари, халқаро ташкилотларнинг вакиллари, АҚШ, Россия, Арманистон, Қозоғистон, Молдавия каби давлатлардан етакчи хорижий мутахассислар ҳамда оммавий ахборот воситалари ходимлари иштирок этишди.\nИкки кун давом этган форум очиқлик ва шаффофлик руҳида ўтиб, оилалар ва болалар билан ишловчи мутахассисларнинг ўзаро фикр, тажриба алмашиш, мавжуд муаммолар ечими бўйича ташаббуслар, соҳадаги инновацион технология янгиликлари билан ўртоқлашиш майдонига айланди.\nАйтиш керакки, мазкур форум 2004-2018 йилларда ўтказилган Халқаро форумларнинг мантиқий давоми бўлиб, унда таклиф этилган тавсияларнинг амалга оширилиши ҳамда ижтимоий ҳимоя тизимини ривожлантириш соҳасидаги янги истиқболдаги вазифалар кўриб чиқилди.\nХалқаро форум доирасида меъёрий-ҳуқуқий базани таҳлил қилиш ҳамда халқаро меъёр ва стандартларни инобатга олган ҳолда болаларнинг ҳуқуқ ва манфаатларини ҳимоя қилиш, уларнинг баркамол ривожланишининг ҳуқуқий асосларини мустаҳкамлашга йўналтирилган амалдаги қонунчилик актларига ўзгартириш ва қўшимчалар киритиш; оила имкониятларини ва уларнинг психологик-педагогик кузатувини фаоллаштириш учун болалар ва оилаларга манзилли хизмат кўрсатиш бўйича энг яхши амалиётни танлаш; оилавий нотинчлик, ижтимоий етимлик ва болалар ўртасида ҳуқуқбузарликнинг олдини олиш; етим ва ота-она қарамоғисиз қолган болаларни жойлаштиришнинг муқобил шаклларини топиш; ижтимоий ҳимоя, шунингдек, ижтимоий хизматларни ривожлантириш ва васийлик тизимини ислоҳ қилишни таъминлашда бир-бирига яқин касблар мутахассислари ҳамда парапрофессионалларнинг роли ва вазифаларини белгилаш; кадрлар потенциалини ривожлантириш каби масалалар муҳокама қилинди.\nТадбир иштирокчилари “Оғир ҳаётий вазиятга тушиб қолган болалар ва оилалар фаровонлигини таъмилаш учун ижтимоий хизматлар ва кадрлар”, “Саломатлигида имконияти чекланган болаларнинг ҳаётда фаоллигини ошириш учун ижтимоий хизматлар ва кадрлар” ва “Ижтимоий ва ҳуқуқий хатар гуруҳидаги болалар орасида ҳуқуқбузарликларни самарали профилактика қилишни таъминлашда мажмуавий хизматлар” йўналишлари бўйича шўъбаларга бўлинган ҳолда тааллуқли масалаларни атрофлича муҳокама этишди.\nТадбирда Бош вазир ўринбосари, Республика Хотин-қизлар қўмитаси раиси Элмира Боситхонова, Халқ таълими вазири ўринбосари Дилшод Кенжаев, «Sen yolg’iz emassan» республика жамоатчилик болалар жамғармаси директори Матлуба Охунова, ЮНИСЕФнинг юртимиздаги ваколатхонаси раҳбари Саша Грауманн, “Оила” маркази раҳбари Дилором Тошмуҳамедова, Республика болалар ижтимоий мослашув маркази директори Васила Алимова ва бошқалар сўзга чиқиб, Ўзбекистонда оила, оналик ва болаларнинг ижтимоий ҳимояси масаласи давлат сиёсати даражасига кўтарилгани ва бу йўлда амалга оширилаётган кенг кўламли ислоҳатлар ҳақида гапиришди.\n– Шу билан бирга, муаммолар ҳали кўп. Фаолиятимиз давомида ҳар куни бир муаммога тўқнаш келамиз, – деди «Sen yolg’iz emassan» республика жамоатчилик болалар жамғармаси директори Матлуба Охунова. – Айниқса, ижтимоий соҳа вакилларининг ишга ёндашувини, жамиятнинг жисмоний имконияти чекланган кишиларга бўлган муносабатини тамомила ўзгартиришимиз лозим. Токи улар ўзларини шу жамиятнинг тўлақонли аъзоси сифатида ҳис этишсин. Бунинг учун, жумладан, ногиронлиги бўлган кишиларга жамоат жойларида ҳам барча шароитларни яратиш, зарур инвентарлар билан таъминлаш долзарб масалалардан биридир.\nУмида Маннонова, 21-Меҳрибонлик уйи директори:\n— Ҳокимликларимиз бирон муаммоли оиладаги вояга етмаган болаларни дарҳол Меҳрибонлик уйларига, Болалар уйларига тақсимлашни муаммонинг энг осон йўли деб билишади. Гўёки, масала шу билан ҳал этилади. Ваҳоланки, илдизи ечилмаган муаммо бир куни барибир газак олади. Қолаверса, давлатимиз ҳар бир тарбияланувчи бола учун ойига 2-2,5 миллион миқдорида маблағ ажратади, келгусида уй билан таъминлайди. Масалани айни вақтда ҳал этиш бир томондан жамият соғломлиги, бола келажаги учун ижобий хизмат қилса, бошқа томондан молиявий томондан ҳам тежамлидир. Оилада юзага келган ҳолатдан келиб чиқиб, моддий, тиббий ёхуд маънавий ёрдам кўрсатилиши, болага васий бириктирилиши ёки биологик ота-онаси билан қолиш йўллари изланиши керак.\n– Ўзбекистонда болалар ҳимояси ва келажагига дахлдор кўплаб ижобий ҳуқуқий ҳужжатлар, қарорлар қабул қилинмоқда, – деди ЮНИСЕФнинг минтақавий офиси раиси Фенни Какама (Швейцария). – Аммо белгиланган қарорлар амалда ҳам ўз аксини топиши ғоят муҳим. Айниқса, ҳуқуқий ва ижтимоий соҳа вакилларининг ҳамкорлиги, тизимда маълумотлар тўплаш, оилалар билан узвий ишлаш механизми долзарбдир.\nЖорий йилда Республика болалар ижтимоий мослашуви марказининг ташкил этилганига 15 йил бўлди. Ўтган йиллар давомида марказ мутахассислари болаларни ижтимоий қўллаб-қувватлаш ва болалар ва оилаларнинг фаровонлигини таъминлаш соҳасида бебаҳо тажриба тўпладилар. Форумда бу кўрсаткичлар юзасидан презентация ҳам қилинди. Шунингдек, мамлакатимиз раҳбари ташаббуси билан амалга оширилган "Меҳр" операцияси тўғри йўлдан адашган кишиларнинг фарзандларини қуролли тўқнашувлар бўлиб турган жойлардан ватанга қайтариш ҳамда уларга керакли ёрдам кўрсатилишида муҳим аҳамиятга эга бўлгани қайд этилди.\nХалқаро форумнинг БМТнинг Бола ҳуқуқлари тўғрисидаги Конвенцияси қабул қилинганлигининг 30 йиллигини нишонлаш арафасида бўлиб ўтганини ҳам таъкидлаш ўринли. Айнан шу муносабат билан Ўзбекистон Республикаси Вазирлар Маҳкамаси томонидан 2019 йил 17 июлида “Болаларни ижтимоий ҳимоялаш бўйича ҳар йилги Халқаро форумни ўтказиш тўғрисида”ги қарор қабул қилинганди. Демак, мазкур халқаро форум анъанавий тус олади.\nХалқаро форумда умумий ва шўъба йиғилишлари якуни бўйича охирги ҳужжатни шакллантириш учун тавсиялар ишлаб чиқилиб, Ўзбекистон Республикаси Вазирлар Маҳкамасига тақдим этилади.


Дилшодбек Рўзметов "Странжа" турнири финалига чиқди. У сўнги жангда россиялик боксчига қарши рингга кўтарилади\n26 февраль, 2021, 23:56\nТеглар:Бокс Ўзбекистон | Дилшодбек Рўзметов\nЯрим финал баҳсида украиналик рақиб таслим этилди.\nБолгарияда давом этаётган “Странжа” турнирининг ярим финал баҳсида яна бир юртдошимиз ўз жангини ўтказди. -81 кг вазн тоифасида турнирда иштирок этаётган Дилшодбек Рўзметов украиналик Максим Коцга қарши рингга кўтарилди.\nДастлабки раундлардан устунликни ўз қўлига олган ҳамюртимиз ҳакамларнинг якдил қарорига кўра, 5J ҳисобида зафар қучди ва финалга йўл олди.\nУни финалда россиялик “панчер” Руслан Колесников кутиб турибди. Мазкур ҳал қилувчи жангда ҳам юртдошимизга омад ёр бўлишини тилаб қоламиз!\nТезрок Баходир Жалоловнинг жанги хакида хабар чикаринглар.Жуда кизик ишлар булдику! Жангни курганлар булса , Баходир арманини роса калтаклади. Якунда хакамлар кук бурчакдаги , яьни Баходирнинг галабасини хисоблаб бердилар , лекин армани галаба козонганини эълон килишди!!! ТУШУНМАДИМ!\nИНТЕРВЬЮ Дилшодбек Рўзметов: "Мақсадим - Токио Олимпиадаси, хато қилишга ҳаққим йўқ!"\nТЕЗКОР ХАБАР Дилшодбек Рўзметов ҳам "Странжа" халқаро турнири чемпиони!


Осиё: қандай қилиб болаларни пахтага ҳайдаб чиқишарди (тўплам)\n- “Прокурор қабрларни оёқости қилиб, онасига сағана қурдирди”. (ўзбек тилида видео)\n- Руминияда маҳбуслар учун махсус фестиваль уюштирилди. Руминияда маҳбуслар фестивали бўлиб ўтди. Расмийлар шу тариқа уларни озодликдаги ҳаётга тайёрлашни ният қилганлар. (ўзбек тилида видео)\n- Осиё: қандай қилиб болаларни пахтага ҳайдаб чиқишарди.Қирғизистонда “Таблиғи Жамоат” ҳаракатининг фаолиятини чеклаш ёки чекламасликни ҳал қилишмоқда. Қозоғистонда мулозимларни миллионлаб пора олганликда гумон қилишаяпти. Туркманистонда болаларни пахта теришга ҳайдаб чиқишди (видео)\n- Мажилисда Қирғизистон билан чегарадаги навбатларни муҳокама қилишди. (ҚРдан видео)\n- Грузияда наша ўсимлиги етиштиришга рухсат берувчи қонун лойиҳасини тайёрлашди. (Директ видеоси)\n- Қирғизистон Хавфсизлик Кенгаши мулозимлар коррупциясига қарши кураш дастурининг якунларини чиқарди. (видео Настоящее время)\n- Далер Назаров: Маданиятнинг чегаралари ҳам, тўсиқлари ҳам йўқ. Таниқли тожикистонлик бастакор ва ижрочи Далер Назаров маданият ва халқларнинг инсоний умумийлиги, ўзаро ҳамкорлик учун чегаралар йўқлиги, яхшилик ва 90 йиллар бошида Тожикистондаги воқеалар тўғрисида. (видео)\n- «Ҳукмронлик сирлари». Салянова Атамбаев ҳукмронлигининг уч даври ҳақида. «Азаттиқ» журналист Бермет Букашеванинг "Ҳукмронлик сирлари" муаллифлик дастурини тақдим этади. Биринчи сонида собиқ бош прокурор, "Ата-Мекен" фракциясидан собиқ депутат Аида Салянова билан интервью. (ҚРдан видео)\n- Фойдаланувчилар янги «Инватакси» дастуридан шикоят қилмоқда. Павлодарда имкониятлари чегараланган кишиларга кўра, дастур кўз ожизларнинг эҳтиёжларини ҳисобга олмаган, бошқа ногиронларга ҳам бу дастурдан фодаланиш муаммо. Инватакси бу шаҳарда 600 кишига хизмат қилади. (ҚРдан видео)\n- Қирғизистонда болалар савдоси билан шуғулланганлик гумони билан шифокорлар ҳибсга олинди. (Директ видеоси)\n- Қурилиб битмас янги қурилишлар. Душанбеда 300 киши лифтсиз, чиқинди чиқариб ташлаш қувурисиз ва “уй китоби”сиз уйда яшаяпти. (ТРдан видео)\n- Тўлиқ қуролланиб: «Восток-2018» ҳарбий машқлар. «Восток-2018» тарихдаги энг йирик Россиянинг ҳарбий машқлари бўлиши мумкин. Кремл маълумотларига кўра, 11 дан 15 сентябргача бўлиб ўтадиган машқларда 300 минг ҳарбийлар ва мингга яқин авиация қатнашади. (Инфографика)\n- Хон саройи сиёсий ўйинлар қурбони бўлди. Варшавада ЕХҲТ конференцияси бўлиб ўтди. (Директ видеоси)\n- Сарварби нон қилади, свитерлар тўқийди ва уч нафар болани боқади. У кўрмайди. (видео Настоящее время)\n- Кливлендда рок-н-ролл қиролининг буюмлари кўргазмаси. Кливленддаги рок-н-рол шухрати зали ҳақида репортаж. Бу ерга биринчи кирганларлар Элвис Пресли бўлган, албатта. Буюк мусиқачи бу ерда музейнинг энг катта экспозицияси бағишланган. (видео Настоящее время)\n- Европадаги фарзандсизлик (Инфографика)\n- "Шарқ-2018" ҳарбий машқларида Путин Россиянинг тинчликсеварлиги ҳақида гапирди. (Директ видеоси)\n- Собиқ амалдорлар гольф майдонида. Қозоғистонда таниқли бўлган кишилар Олмаотада Pro Am турнирида гольф ўйнадилар. (фотогалерея)


Оренбургда 29 киши ароқдан заҳарланиб ўлди\n29 ноябр 2021, Тошкент вақти: 04:41\nВилоятда дўконлар оммавий равишда текширилиб, қўлбола ароқни қидириб топиш ишлари олиб борилмоқда.\nОренбургда ароқдан заҳарланиб ўлганлар сони 29 кишига етди. Бундан ташқари яна камида 28 киши жабрланди. Бу ҳақда Россия Тергов қўмитаси маълум қилди.\nАроқдан заҳарланганлар тўғрисида 7 октябрь куни маълум қилинган эди. Ўшанда 9 киши ўлгани айтилганди. Айни пайтда яна 12 кишининг аҳволи ўта оғирлигича қолмоқда.\nВилоятда дўконлар оммавий равишда текширилиб, қўлбола ароқни қидириб топиш ишлари олиб борилмоқда. Айрим дўконлардаги ароқлардан метанол топилган. Бу заҳарли спиртни истеъмол қилганлар кўр бўлиб қолиши ва ўлиши мумкин.\n9 октябрь куни Орск шаҳрида қўлбола ароқ ишлаб чиқарган шахс қўлга олинди. Амалдаги қонунчилик бўйича унинг айби исботланса, 10 йилга қамалиши мумкин.